Tips Mencapai Azam Tahun Baru

Antara salah satu perkara yang dikira penting apabila tibanya tahun baru, adalah new year goals atau azam tahun baru. Azam tahun baru bagi setiap individu itu berbeza mengikut impian masing-masing. Ada yang hendak menurunkan berat badan, ada yang hendak membaca lebih banyak buku, ada yang hendak menjadikan aktiviti bersenam rutin harian dan ada juga yang hendak fokus belajar bersungguh-sungguh. Tetapi dalam banyak-banyak azam yang kita senaraikan setiap tahun, adakah setiap azam tersebut tercapai? Atau kesungguhan kita hanya terhenti setengah jalan, atau pun sekadar hangat-hangat tahi ayam?

Perbaiki.

Di antara salah satu cara untuk memastikan kesungguhan dalam mencapai azam adalah dengan cuba memperbaiki kelemahan lalu berbanding mempelajari sesuatu yang baru. Hal ini kerana, manusia lebih termotivasi untuk memperbaiki berbanding memenangi sesuatu.

Sebagai contoh, meningkatkan stamina tubuh badan dan kecergasan fizikal itu lebih mudah untuk dicapai berbanding menceburi bidang sukan yang baru mahupun menukar bentuk tubuh badan secara drastik. Oleh itu, azam yang hendak dicapai juga perlu lah realistik dan tercapai bukan sahaja dek akal bahkan juga kemampuan masing-masing.

Pembabitan orang lain.

Ahli falsafah daripada University Warwick, Dr John Michael telah mengkaji faktor-faktor sosial yang terlibat apabila seorang individu memulakan dan mencapai azam/komitmen.

Dr Michael menyatakan bahawa kita akan lebih bersungguh dalam mencapai azam apabila ianya mempunyai penglibatan orang lain, di mana ia akan memberikan kesan sedikit sebanyak terhadap pihak yang terlibat apabila azam tersebut gagal dicapai.

Sebagai contoh, azam untuk menghadiri kelas bersama rakan. Yuran yang telah dibayar untuk menghadiri kelas serta masa yang diluangkan oleh rakan untuk menemani kita ke kelas mampu mengukuhkan lagi kesungguhan dalam mencapai azam. Ini kerana kita akan merasa lebih bertanggungjawab apabila azam yang ingin dicapai melibatkan wang dan masa yang telah dilaburkan oleh diri kita sendiri apatah lagi orang lain.

Reputasi.

Reputasi merupakan salah satu penggerak dalam mencapai apa yang kita inginkan. Oleh itu, dengan cara mewar-warkan dan memberitahu orang ramai tentang azam yang ingin dicapai, kita akan lebih tekad kerana risaukan pandangan orang ramai jika kita gagal mencapainya.

Menurut Professor Neil Levy daripada Oxford University, dengan mewar-warkan kepada orang ramai tentang azam kita, kita akan lebih termotivasi untuk mencapai azam tersebut.

Professor Levy juga menekankan bahawa resolusi yang terperinci juga penting. Sebagai contoh, ianya lebih berkesan dan berkemungkinan besar untuk berjaya dicapai apabila kita menentukan azam untuk melakukan aktiviti senaman di gym pada hari-hari tertentu seperti Selasa dan Ahad, berbanding cuma nekad untuk bersenam di gym pada bila-bila masa.

Selain daripada penyenaraian azam secara terperinci, Professor Levy juga menegaskan bahawa usaha ke arah mengimplementasikan azam tersebut perlu dilakukan dengan terperinci. Misalnya, jika kita ingin mempelajari sesuatu bahasa, kita boleh bermula dengan mendengar podcasts bahasa setiap pagi dalam perjalanan ke tempat kerja. Namun begitu, salah satu cara yang nyata lebih efektif ialah dengan meninggalkan notis di stereng kereta agar kita tidak lupa untuk mendengar podcasts bahasa tersebut pada setiap pagi.

Hai ini membuktikan bahawa, azam yang hendak dicapai itu perlu didorongi dengan cara implementasi yang bersesuaian dan berkesan.

Melakukan pengecualian.

Professor Levy juga menegaskan bahawa kita perlu berhati-hati dalam melakukan pengecualian. Hal ini kerana, pengecualian yang berlebihan akan membantutkan semangat untuk mencapai azam yang diinginkan.

Sebagai contoh, jika kita berazam untuk bangun awal setiap pagi, namun mengecualikan hari-hari hujan yang sememangnya bermusim, kita tidak akan mampu mendisiplinkan diri untuk bangun pagi.

Oleh itu, pengecualian perlu dilakukan secara berpada-pada, di mana ianya tidak akan memberi impak yang serius seterusnya membantutkan semangat untuk mencapai azam kita.

Rancangan jangka masa panjang.

Menurut Dr Anne Swinbourne, seorang pakar psikologi daripada James Cook University, resolusi yang terbaik merupakan resolusi yang mampu merealisasikan sebahagian daripada impian jangka masa panjang yang kita inginkan.

Misalnya, jika kita tidak pernah meminati dan menceburi bidang sukan, berazam untuk menjadi seorang atlet itu kurang logik dan peluang untuk mencapai azam tersebut juga tipis. Namun begitu, jika impian jangka masa panjang kita adalah ingin mengembara ke serata dunia sebelum mencecah umur 50 tahun, maka azam untuk menabung itu nyata lebih efektif dan mempunyai kredibiliti untuk berjaya dicapai.

Selain itu, Dr Swinburne juga menekankan kepentingan perancangan yang teliti dalam mencapai azam.

Kita perlu sedia maklum dan memahami kekuatan dan kekurangan yang dimiliki diri sendiri. Contohnya, jika seorang peminum/alkoholik berazam ingin membuang tabiat minumnya, dia perlu lah mengurangkan kunjungan ke pub-pub dan memilih untuk bertemu rakan-rakan di kafe yang tidak menjual alkohol.

Dr. Swinburne seterusnya menegaskan bahawa usaha mencapai azam dengan semangat yang kental sahaja tidak mencukupi, ianya perlu dituruti dengan perancangan yang bijak dan teliti.

Artikel Asal:


Istana Potala – Istana Yang Dibina Di Ketinggian Tertinggi Dunia

Istana Potala, lambang ikonik bagi kepercayaan Buddha di Tibet merupakan istana yang paling tinggi di dunia. Istana ini pernah berfungsi sebagai kediaman musim sejuk untuk Dalai Lama di samping berperanan sebagai pusat pentadbiran Tibet. Istana Potala terletak di Lhasa, ibu kota Tibet dan kini dibuka sebagai sebuah musium yang memelihara kebudayaan silam. Ia turut tersenarai sebagai Tapak Warisan Dunia yang indah.

LOKASI DI PUNCAK BUKIT

Istana Potala terletak di puncak Marpo Pi (bermaksud ‘Bukit Merah’), sebuah bukit di Lembah Lhasa yang memiliki ketinggian mencecah 130 meter (426.51 kaki). Menurut legenda, terdapat sebuah gua suci di bukit ini.

Gua berkenana pernah menjadi tempat penghunian Avalokitesvara (juga dikenali sebagai ‘Chenrezi’ dalam bahasa Tibet), seorang bodhisattva yang diangga sebagai penjelmaan keluhuran Buddha.

Maharaja Songtsen Gampo juga dipercayai pernah menjadikan gua tersebut sebagai tempat untuknya bermeditasi.

Semasa pemerintahan beliau, iaitu pada tahun 637M, istana pertama dibina di Marpo Ri. Menurut suatu sumber, istana tersebut dibina supaya maharaja dapat menyambut ketibaan permaisuri barunya, Puteri Wencheng yang berasal dari Tang-Cina.

KEDIAMAN MUSIM SEJUK BUAT DALAI LAMA

Walau bagaimanapun, binaan yang kekal pada hari ini hanya dibina semasa pemerintahan Dalai Lama ke-5, iaitu Ngawang Lobsang Gyatsu pada abad ke-17M atau lebih tepat, pembinaannya dimulakan pada tahun 1645M. Tiga tahun kemudian, Istana Putih yang berfungsi sebagai kediaman musim sejuk bagi Dalai Lama siap dibina sepenuhnya.

Pun begitu, binaan yang siap hanyalah istana berkenaan sahaja. Binaan-binaan lain mengambil masa beberpa dekad untuk disiapkan. Pembinaan stana Merah (yang didedikasikan kepada ajaran dan pemujaan Buddha) misalnya, hanya dapat disiapkan pada tempoh masa antara tahun 1690 hingga 1694M. Dalai Lama ke-5 pula mangkat pada tahun 1682M.

Oleh kerana berasa khuatir kalau-kalau kemangkatan Dalai Lama itu akan mengakibatkan projek pembinaan tergendala, para sami mengambil keputusan untuk merahsiakan khabar kemangkatan tersebut sehingga 10 tahun lamanya – masa Istana Merah disiapkan. Sepanjang tempoh itu, seorang sami yang memiliki rupa paras yang mirip dengan Ngawang Lobsang Gyatsu ditugaskan supaya menyamar sebagai Dalai Lama itu.

PENGUASAAN CINA KE ATAS ISTANA POTALA

Pada tahun 1959M, Pemberontakan Tibet meletus bagi menentang pentadbiran Cina. Namun, pemberontakan tersebut meraih kegagalan dan Dalai Lama ke-14, iaitu Tenzin Gyatso terpaksa melarikan diri ke India. Akibatnya, Istana Potala tidak lagi berpenghuni dan kefungsiannya sebaai kediaman Dalai Lama pun terhenti.

Pada tempoh masa antara 1960an hingga 1970an, banyak binaan keagamaan di Tibet menjadi mangsa kedurjanaan Pengawal Merah semasa berlakunya Revolusi Budaya. Apapun, Istana Potala terselamat daripada ikonoklasme (gerakan menghancurkan patung keagamaan) itu memandangkan binaan tersebut dilindungi sendiri oleh tentera-tentera Zhou Enlai.

Istana Potala kemudiannya diubah oleh kerajaan Cina menjadi sebuah musium negara. Pada hari ini, ia kekal sebagai tapak kunjungan yang penting di samping meraih status sebagai Tapak Warisan Dunia daripada UNESCO.

MEMELIHARA SEJARAH SILAM

Baru-baru ini, diumumkan bahawa kerajaan Cina bercadang mahu membelanjakan kira-kira 3000 juta yuan ($45 juta) bagi tujuan memelihara dokumen dan teks-teks purba yang terdapat di tapak bersejarah itu. Projek berjangka 10 tahun ini melibatkan sejumlah usaha termasuklah pemeliharaan digital di samping penyenaraian lebih 2800 buah jilid teks.

China Daily melaporkan bahawa dokumen-dokumen daripada Han, Tibet, Man, Mongolia dan Sanskrit yang meliputi 20 lapangan ilmu itu terkandung di dalam lebih 40 000 buah buku. Kesemua khazanah ini terdapat di beberapa buah tempat seperti biara kecil pada stupa-stupa dan patung-patung Buddha, balairung dan beberapa buah perpustakaan lain.

Jondan, pengarah jabatan pentadbiran istana memaklumkan kepada pihak media, “Dokumen dan teks kesusasteraan yang berharga ini merangkumi hampir keseluruhan dokumen purba Tibet. Antara kandungannya termasuklah tiga buah koleksi ajaran Sakyamuni Buddha, 10 macam pengetahuan sains, biografi, perubatan, sejarah, opera, hikayat pertahunan, dan bibliografi.”

BINAAN YANG MENGAGUMKAN

Salah satu perkara yang menonjolkan Istana Potala ini adalah seni binanya yang amat mengagumkan. Seluruh binaan ini diperbuat daripada kayu dan batu di samping mengandungi lebih 1000 buah bilik, biara kecil dan dewan.

Istana ini juga menempatkan sejumlah karya seni yang boleh membuatkan mana-mana pengunjung yang melihatnya berasa terpukau. Antara barangan seni tersebut termasuklah patung-patung Budha, barangan antik dan lukisan dinding. Lukisan-lukisan dinding pada Istana Potala ini menggambarkan banyak peristiwa penting sepanjang sejarah Tibet di samping memaparkan kisah hidup beberapa orang Dalai Lama.

Selain itu, ciri keagamaan pada Istana Potala diserlahkan lagi dengan tempat persemadian beberapa orang Dalai Lama. Lapan orang Dalai Lama disemadikan di Istana Merah dan binaannya memiliki keunikan yang tersendiri.

Misalnya jasad Dalai Lama ke-5 yang telah dimumiakan, ditempatkan di sebuah stupa (sebuah binaan berbentuk kubah) di bahagian barat Istana Merah. Stupa berkenaan memiliki ketinggian 5 tingkat, diselaputi 4 tan emas dan ditatahkan dengan sejumlah batu berharga.

TERJEMAHAN:

DHWTY. (27 Februari 2019). Closer to Enlightenment? Potala Palace, the Highest in the World. Ancient Origins.
https://www.ancient-origins.net/ancient-places-asia/closer-enlightenment-potala-palace-highest-world-007800


Kemenangan Pertama Untuk Johnny Depp Melawan Amber

Johnny Depp mengalu-alukan tahun 2013 dengan senyuman bahagia. Berusia 50 tahun pada ketika itu, beliau mencapai segala-galanya yang diimpikan.

Bakat lakonan dan etika kerja telah menyuburkan peluang untuk menjadi pelakon paling mahal dalam sejarah (Erenza, 2011).

Namun tahun yang dialu-alukan nampaknya kurang baik. The Lone Ranger mencatatkan kerugian dalam pasaran. Lakonannya sebagai Tonto pula dikecam teruk. Transcendence pada tahun seterusnya pun tidak ke mana.

Peluang akhirnya terbuka kerana Depp kembali ke layar perak dengan Fantastic Beasts and Where To Find Them pada tahun 2016 dan 2018.

Dalam masa yang singkat, Depp mengukuhkan dominasinya dengan pembawaan Gellert Grindelwald jelas sekali jauh lebih hebat dan idealistik untuk dibandingkan dengan Tom Riddle yang lebih pada benci dan zalim.

Semua nampak elok untuk Depp. Kariernya pun kelihatan kembali segar. Malang seribu malang, Depp diminta melepaskan watak Grindelwald ekoran kalah saman pada akhbar The Sun (Rubin, 2020).

Dan Depp kembali menjadi abu dalam Hollywood, bagaikan dalam buangan (Siegel, 2020) sampai terpaksa meminta pertolongan Robert Downey Jr. yang berjaya bangun kembali.

Kejatuhan Depp berpunca daripada faktor peribadi, iaitu isunya dengan bekas isteri Amber Heard.

Cerita panjang yang dipendekkan: Depp dan Heard berkahwin pada tahun 2015. Mahligai kasih tidak terpahat di langit, naik menggunung sebelum terburai dalam laut.

Cuma bezanya, Depp tenggelam sementara Heard pula berapungan dan hampir tiba di pantai. Untuk bercerai, Depp membayar wang pampasan sebanyak AS$7 juta yang Heard berjanji akan derma pada Kesatuan Kebebasan Sivil Amerika (ACLU) dan Hospital Kanak-Kanak Los Angeles (CHLA) selepas semua selesai (Lyons & Davies, 2021).

Dan masalah mula timbul apabila The Sun menerbitkan akhbar dengan tajuk “wife beater” (kaki pukul isteri) pada tahun 2018.

Depp dan Heard diheret ke mahkamah untuk memberi akuan bersumpah. Dan pihak mahkamah mencapai dua keputusan selepas satu perbicaraan yang memenatkan:

Keputusan ini yang mengundang masalah besar terhadap Depp hingga terpaksa berundur daripada Fantastic Beasts.

Tambah pula permohonan dalam Mahkamah Rayuan ditolak. Depp kemudian mengemukakan saman fitnah terhadap Heard tentang topik yang sama. Dan Heard membalas saman terhadap Depp, katanya bertanggungjawab dalam kempen untuk pecat Heard daripada Aquaman (Cullins, 2020).

Senang kata, apa yang berlaku antara Depp dan Heard adalah kes perceraian kayangan di Dunia Hollywood. Ramai orang naik berang dengan isu ini, kerana Heard masih dapat berlakon dalam Aquaman sedangkan Depp dipecat.

Sekarang ada kempen untuk boikot Aquaman 2 (Sengupta, 2021). Tetapi apa-apa jadi pada Heard sekalipun, ia takkan memberi kesan baik atau buruk terhadap Depp.

Baru-baru ini Depp mendapat kemenangan pertama dalam mahkamah. Isu berbangkit adalah mengenai derma AS$7 juta yang Heard berjanji akan bayar pada ACLU dan CHLA. Peguam Depp ada menyatakan yang Heard telah menipu dalam perkara ini.

Dan sehingga hari ini, Heard belum membayar satu sen pun (Trepany, 2021). Hujah peguamnya dikemukakan dengan maklumat serba rapi, berjaya meyakinkan pihak hakim yang menokhtahkan keputusan jelas: “ACLU perlu isytihar (tentang derma) dengan segera”.

Derma ini sudah lama menjadi perbualan utama dalam pergaduhan mereka. Kegigihan Depp barangkali adalah kerana memang ada kesilapan besar dalam pihak Heard.

Jika benar, ia boleh mendatangkan risiko terhadap Heard kerana bunyinya jelas lebih serius untuk dibandingkan dengan masalah Depp.

Cuma The Sun ada menerbitkan artikel demikian hari dengan kenyataan bahawa Heard tidak menipu – kerana janji sebenar adalah Heard akan bayar secara ansuran dalam masa 10 tahun.

RUJUKAN:

Cullins, A. (2020, Ogos 31). Johnny Depp Seeks Defamation Trial Delay Because of ‘Fantastic Beasts 3’ Filming. The Hollywood Reporter.

Erenza, J. (2011, September 14). Justin Bieber, Miranda Cosgrove, & Lady Gaga Are Welcomed Into 2012 Guinness World Records. Ryan Seacrest.

Lyons, I., & Davies, G. (2021, Mac 18). Johnny Depp appeal: Amber Heard claim she donated £5.5m divorce settlement a ‘calculated lie’. The Telegraph.

Rubin, R. (2020, November 6). Johnny Depp Exits Fantastic Beasts Franchise. Variety.

Sengupta, A. (2021, Julai 31). “Boycott Aquaman 2”: Fans left livid after Warner Bros. producer defends Amber Heard’s casting in the film. Sportskeeda.

Siegel, T. (2020, Disember 6). ‘He’s Radioactive’: Inside Johnny Depp’s Self-Made Implosion. The Hollywood Reporter.

Trepany, C. (2021, Julai 30. Judge sides with Johnny Depp: ACLU must reveal if Amber Heard donated $7M divorce settlement. USA Today.


Leluhur Bangsa Jepun: Jomon, Yayoi dan Kofun

Bangsa Jepun hari ini mempamerkan sikap penyatuan yang amat mengagumkan. Mereka berjaya mengimarahkan kejayaan luar biasa kerana berpegang pada satu identiti. Ketunggalan identiti ini berpiagamkan kewarganegaraan, yang mana Jepun adalah sebuah bangsa dan negara.

Dan bangsa ini adalah negara. Kiranya Jepun mengamalkan sikap kebangsaan yang betul-betul jitu. Akan tetapi bangsa ini sebenarnya terbentuk daripada dua kelompok berbeza (Gershon, 2021).

DNA mendedahkan yang bangsa Jepun adalah asimilasi daripada dua ramuan. Pertama, sekumpulan masyarakat 20,000+ tahun lalu digelar kelompok Jomon.

Mereka mula mendiami bumi Jepun yang ketika itu masih ada jalan darat dengan Semenanjung Korea. Tetapi antara 20,000 hingga 15,000 tahun lalu, jalan darat ini mula ditenggelami air akibat kenaikan aras laut.

Lalu Jomon bagaikan terkαηdαs di Jepun, hidup hanya dengan cara memungut hasil hutan. Lama mereka menyendiri sini, betul-betul terasing daripada perkembangan dunia sebelum bertemu dengan kelompok kedua iaitu petani Yayoi daripada Asia Timur sekitar 900 S.M. (Baker, 2021).

Inilah teori dipegang saintis: dua kelompok manusia yang membentuk sebuah bangsa. Namun nampaknya teori ini betul tetapi tidak begitu tepat.

Memang benar – Jepun dulu ada satu kelompok tunggal, yang kemudian dikunjungi kelompok kedua. Tetapi saintis menemui sebenarnya ada kelompok ketiga iaitu bangsa Kofun yang mengunjungi Jepun antara tahun 300 hingga 700 (Cooke, et al., 2021).

Di sini semua mungkin nampak yang dua pendatang mengambil tanah daripada induk. Sebenarnya tidak. Jomon sudah lama berada di bumi itu, barangkali dari 38,000 tahun lalu lagi. Seperti yang dijelaskan, mereka memungut hasil hutan.

Itulah gaya hidup mereka, yang tidak sesuai untuk berkembang dengan pesat. Sebelum kedatangan Yayoi, kelompok Jomon ini dipercayai ada 1,000 orang sahaja.

Maka dari awal lagi, Yayoi ada segala kelebihan yang diperlukan untuk membangunkan sebuah bangsa. Sesiapa yang boleh menghasilkan makanan sendiri mampu menguasai dunia. Jomon belajar pertanian daripada Yayoi.

Bersama-sama, mereka menjalinkan silaturahim dan berasimilasi antara satu sama lain. Saintis dengan yakin berpendapat Yayoi tidak menggantikan Jomon yang sememangnya proto-Jepun.

Mereka memang berasimilasi. Dan kedatangan Kofun kemudian melengkapkan antara satu sama lain dan memulakan perjalanan Jepun ke arah status imperialisme dibawah Mikado Meiji.

Selepas kedatangan Kofun barulah Jepun mula aktif dalam bab politik. Mereka ibaratkan kunci terakhir untuk membuka pintu sosiobudaya negara Jepun yang dikenali hari ini.

Banyak kajian sudah dijalankan untuk mengenal pasti tahap kepekatan DNA Jomon dan Yayoi dalam kalangan rakyat Jepun. Kajian terkini mendapati 8 hingga 45 peratus populasi moden mempunyai DNA milik kelompok Jomon (Osada & Kawai, 2021).

Walaupun masih menebal, Jomon adalah minoriti sebenarnya. Lebih daripada 90 peratus rakyat Jepun mempunyai DNA Yayoi (Yu, 2019). Fakta ini sudah lama diketahui saintis, yang berpegang pada Ramuan Dua Kelompok. Selepas mengenal pasti kelompok Kofun, semua pakat menjalankan kajian.

Mereka mendapati 71 peratus daripada rakyat Jepun moden mempunyai DNA Kofun. Memang tiga kelompok ini benar-benar bergaul dan berasimilasi. Kalau tidak, tentu sekali Jepun akan ada DNA satu kelompok sahaja.

Inilah keindahan DNA, yang menjadi bagaikan sisa orang terdahulu. Daripada DNA, saintis membuka jendela baru dalam usaha memahami populasi Jepun. Rupa-rupanya bangsa-bangsa ini datang bergelombang.

Entah satu hari nanti, saintis boleh tahu tentang pengalaman seorang manusia (atau sebuah bangsa) melalui DNA. Mungkin Yahudi masih simpan maklumat DNA untuk memahami apa yang berlaku sepanjang 1930-1945. Sekadar contoh.

RUJUKAN:

Baker, H. (2021, September 20). Ancient bones reveal previously unknown Japanese ancestors. Live Science.

Cooke, N., et al. (2021, September 17). Ancient genomics reveals tripartite origins of Japanese populations. Science Advances.

Gershon, L. (2021, September 21). DNA Analysis Rewrites Ancient History of Japan. The Smithsonian Magazine.

Osada, N., & Kawai, Y. (2021). Exploring models of human migration to the Japanese archipelago using genome-wide genetic data. Anthropological Science. 129 (1): 45-58.

Yu, F. (2019, Jun 11). ‘Jomon woman’ helps solve Japan’s genetic mystery. NHK World.


Sukeban – Gadis-Gadis Jepun Mencabar Patriarki

Walaupun berdaya maju, masyarakat Jepun boleh tahan konservatif sampai ada masanya bersifat anti-progresif. Institusi perundangan Jepun dibina tanpa sokongan saksama pada kalangan wanita.

Ramai wanita lebih rela dipυkυl suami daripada menuntut cerαi atas kegagalan institusi (Ono, 2009). Satu saja pasal hak wanita, seperti yang terbukti di Amerika Syarikat, Eropah dan kali ini Jepun. Hak wanita jika gagal ditunaikan akan dituntut melalui pembudayaan.

Jepun mengharungi arus pembudayaan luar biasa. Setelah sekian lama tunduk entah apa-apa, anak muda Jepun mula bangkit sekitar 1960-an. Kebangkitan anak muda perempuan ini telah mencetuskan suatu revolusi di luar jangka. Pada zaman itu, anak-anak gadis akan mengenakan pakaian bertutup.

Kira baju kemeja dan skirt panjang senang kata. Tetapi mereka sengaja akan mengikat baju untuk mendedahkan bahagian perut. Ada kalanya baju kemeja pun takkan dipakai. Saja mereka akan pakai baju singkat, untuk menunjukkan bantahan terhadap institusi (Ashcraft & Ueda, 2014).

Pembudayaan Sukeban Jepun

Anak-anak gadis yang mengenakan pakaian sebegini dipanggil “Sukeban” (girlboss). Budaya Sukeban timbul sekitar 1960-an sampai menjadi mesej kepada negara. Mesej ini dibawa generasi terkemudian, kerana sepanjang 1970-an, Sukeban menunjukkan dimensi kewanitaan lebih keras dan ‘besi’.

Orang cakap jangan naik motor. Mereka naik. Orang cakap jangan belajar seni pertahanan diri. Mereka belajar, sampai gaduh sana sini macam gila. Jadi pada mata khalayak umum, Sukeban adalah sebuah αηcαmαη kebudayaan.

Pengamatan ini sebenarnya salah. Sukeban bukan suatu αηcαmαη pada budaya Jepun. Sebaliknya golongan wanita mendatangkan Sukeban sebagai mesej sosial selepas sekian lama gagal melalui komunikasi.

Walaupun Sukeban mendedahkan badan wanita, kena faham satu dimensi: wanita sendiri pilih untuk mendedahkan. Maksudnya, kalau tidak mahu dedah, maka tidak dedahlah.

Kalau betul Sukeban suatu αηcαmαη, ia takkan sesekali mendapat sambutan. Malah Sukeban juga menubuhkan sebuah sistem masyarakat. Sesiapa yang mengambil teman lelaki atau suami orang boleh kena tindakan boleh tahan menakutkan juga. Silap-silap boleh kena bυnυh pun (General, 2019).

Mesej dibawa Sukeban mendapat sambutan para lelaki pun. Malah pengaruh Sukeban tembυs masuk dalam layar perak, dengan tayangan filem dibintangi pelakon popular seperti Reiko Ike dan Miki Sugimoto.

Pengajaran Daripada Sukeban

Jiwa muda membuak-buak inginkan perhatian. Dalam budaya konservatif macam Jepun, perhatian memang diberikan… cuma bertapisan dengan perspektif patriarki. Jadi mereka memberoηtαk.

Itu memang semulajadilah. Masuk 1980-an: anak muda menjadi “anak tua”. Gadis-gadis Sukeban bertukar menjadi makcik yang berkahwin dan beranak pinak. Jadi pengaruh Sukeban meluntur secara sendiri.

Sini kita boleh nampak beberapa perkara. Revolusi pembudayaan boleh berlaku daripada bangku sekolah. Suara anak muda usah didiamkan. Lagi Jepun cuba diamkan, lagi mekar jadinya.

Lebih baik dengar apa yang cuba disampaikan kalau tidak ingin buat perubahan pun. Kedua dan paling utama sekali pasal hak wanita yang takkan mungkin boleh dihentikan.

Sejarah membuktikan yang perjυαηgan pro-hak wanita sentiasa mendapat penentangan umum. Namun lama kelamaan, perjυαηgan ini dijulang sebagai teras utama. Ini adalah kerana wanita jika inginkan sesuatu boleh bersatu padu.

Amerika Syarikat dan Jepun menunjukkan bagaimana wanita boleh menggoncang negara jika bersatu. Malah sampai hari ini “women’s rights” mendapat sambutan global… kerana semangat penyatuan mereka. Maka isi “women’s rights” itu sendiri takkan mungkin boleh dihalang. Lagi dihalang, lagi menjadi jadi jawabnya.

RUJUKAN:

Ashcraft, B., & Ueda, S. (2014). Japanese Schoolgirl Confidential: How Teenage Girls Made a Nation Cool. Tuttle. Halaman 18.

General, R. (2019, Januari 17). Meet Japan’s Schoolgirl Gangs of the 70s that became a menace to patriarchy. Next Shark.

Ono, H. (2009). Divorce in Contemporary Japan and ITS Gendered Patterns. International Journal of Sociology of the Family. 35 (2): 169-188.


Penyingkiran Pluto Daripada Jemaah Planet

Astronomi merupakan bidang yang sarat dengan ilmu dan emosi. Demi angkasa, ramai yang telahpun mati. Ketika Perang Dingin, Amerika Syarikat dan Kesatuan Soviet berlumba-lumba untuk mendaratkan manusia di Bulan. Persaingan sebegini memang memberikan sengatan kepada rakyat. Namun, itulah realiti: kejayaan sains hanya akan datang selepas pengorbanan.

Satu masa dahulu, semasa Eropah masih lagi terbahagi dengan sempadan, manusia berlumba untuk mencari planet. Penemuan Neptune melahirkan hipotesis yang orbit Uranus sedang diganggu satu lagi planet selepas Neptune. Maka pada 1906, Percival Lowell yang mempunyai sebuah balai cerap memulakan usaha besar-besaran untuk menemui planet ini.

Planet X seperti dinamakan ditemui pada 19 Mac 1915. Malangnya, Lowell tidak menyedarinya. Beliau tidak akan menyedarinya sampai bila-bila. Pencarian Planet X disambung pada 1929 pula. Misi pencarian ini kemudian diletakkan pada bahu seorang anak muda berusia 23 tahun. Tugas Clyde Tombaugh sebenarnya mudah, tetapi memerlukan kesabaran dan ketajaman penglihatan yang tinggi. Beliau mengambil beberapa gambar langit pada waktu malam, kemudian kaji setiap gambar untuk mengenalpasti jika ada objek yang bergerak.

Maka beliau membandingkan gambar-gambar menggunakan sejenis alat pembanding. Dan pada 18 Februari 1930, beliau menemui sejenis objek yang bergerak daripada gambar diambil pada 23 dan 29 Januari. Berita penemuan Planet X diuar-uarkan kepada Balai Cerap Kolej Harvard pada bulan Mac. Balai Cerap Lowell menerima lebih daripada 1000 nama dari seluruh dunia. Balu Percival Lowell mencadangkan Zeus, kemudian Percival dan akhirnya namanya sendiri Constance. Dan nama Pluto dicadangkan seorang pelajar sekolah rendah di Oxford, iaitu Venetia Burney.

Di kemuncak pemilihan nama bagi Planet X, ahli-ahli Balai Cerap Lowell mempunyai tiga pilihan: Minerva, Cronus dan Pluto. Pada 1 Mei 1930, Planet X dinamakan Pluto. Venetia diberikan hadiah £5 (£350 pada 2017) sebagai ganjaran. Dan Pluto pun mula jadi popular dengan penglibatan Mickey Mouse. Pada 1941 pula, Glenn T. Seaborg menciptakan elemen kimia baru dan menamakannya Plutonium, sempena planet ini. Beliau turut memberikan nama elemen lain sempena planet, seperti Uranium (Uranus) dan Neptunium (Neptune).

Namun kemalapan Pluto melahirkan tanda tanya sama ada planet ini benar-benar Planet X (planet yang mampu ganggu orbit Uranus). Lowell menganggarkan jisim Pluto (berdasarkan gangguan tersebut) sepatutnya tujuh kali ganda lebih berat dari Bumi. Lama-kelamaan anggaran jisim Pluto mula menurun. Akhirnya Pluto didapati jauh lebih ringan dari Bumi, setelah cahayanya yang didapati padan dengan ais methane. Penemuan bulannya iaitu Charon pula memberikan angka yang tepat iaitu pada 2006, jisim Pluto didapati berada pada 0.0022% daripada jisim Bumi.

Dengan kemajuan teknologi astronomi, kesahihan Pluto sebagai planet mula dipersoalkan. Lebih banyak objek mula timbul di penghujung Sistem Suria yang pada hari ini dikenali sebagai bahagian-bahagian Lingkaran Kuiper. Pluto didapati merupakan sebahagian daripadanya. Perkara ini menyebabkan Pluto gugur daripada status planet. Planetarium Hayden setelah siap diubahsuai pada 2000 dibuka semula dengan lapan planet dalam saf bersama Matahari.

Maka perdebatan mengenai status Pluto berakhir apabila Kesatuan Astronomi Antarabangsa (IAU) akhirnya bersetuju dengan ciri-ciri yang menjadikan satu objek sebuah planet:

1.	Objek ini mesti mengelilingi Matahari. Mana-mana objek yang tidak mengelilingi Matahari tidak akan dapat status planet. Dan objek yang mengelilingi bintang lain dikenali sebagai exoplanet, seperti Gliese 581c.
2.	Objek ini mestilah mempunyai graviti yang cukup kuat untuk jadikannya bulat.
3.	Objek ini mestilah mempunyai persekitaran orbit yang bersih.

Pluto tidak menepati ciri-ciri ketiga. Menurut IAU, mana-mana objek yang senasib dengan Pluto akan diklasifikasikan sebagai planet kerdil. Maka Pluto, Eris, Makemake dan banyak lagi dikategorikan semula dalam katalog astronomi. Sudah tentunya pengklasifikasian sebegini akan mengundang emosi berlainan. Salah seorang yang tidak bersetuju adalah penyiasat utama NASA iaitu Alan Stern yang membentangkan bahawa Bumi turut terkeluar daripada status planet kerana berkongsi orbit dengan asteroid.

Keputusan IAU siap dihentam sebagai bid’ah lagi. Dewan Negeri New Mexico lantas mengumumkan Pluto akan kekal sebagai planet, sebagai penghormatan kepada Clyde Tombaugh yang merupakan penduduk tetap di negeri tersebut. Pada Mac 13, 2007, New Mexico menyambut Hari Planet Pluto pun. Disebabkan Clyde Tombaugh dilahirkan di Illinois, negeri tersebut turut serta pada 2009.


Peradaban Terawal Jepun: Orang Wa Perintis Tamadun Jepun

Negara Jepun merupakan sebuah kepulauan yang terletak di timur benua Asia yang mengandungi empat pulau utama iaitu Hokkaido, Honshu, Shikoku dan Kyushu dan empat ribu pulau-pulau kecil. Kepulauan Jepun memanjang dari hujung sebelah utara sehingga hujung sebelah selatan yang berukuran lebih kurang 3000 kilometer. Keempat-empat pulau utama itu merupakan tumpuan tempat tinggal dan aktiviti penduduk Jepun.

Kepulauan Jepun terletak di garisan latitud 45° 33‟ utara dan 20° 25‟ selatan, di garisan longitud 122° 56‟ timur dan 153° 59‟ timur. Kepulauan ini mengalami iklim hawa sederhana dengan empat musim iaitu dari Julai ~ September adalah musim panas, Oktober ~ Disember adalah musim luruh/gugur, Januari ~ Mach adalah musim sejuk dan April ~ Jun adalah musim bunga.

Kepulauan Jepun terletak dalam lingkaran gunung berapi aktif Asia Pasifik. Oleh yang demikian hasil daripada aktiviti gunung berapi ini terdapat banyak gunung berapi dan kawasan bergunung ganang yang terbentuk di negara Jepun. Kawasan pergunungan ini meliputi kawasan yang luas menyebabkan kawasan tanah rata sangat sedikit sekali. Hanya 30 peratus sahaja kawasan rata yang membolehkan aktiviti manusia dijalankan dan di kawasan yang kecil inilah orang-orang Jepun tinggal dan menjalankan kehidupan seharian mereka.

Catatan Awal Berkenaan Negara Jepun

Pada kurun ke 3 M penghijrahan manusia telah berlaku daripada semenanjung Korea ke kepulauan Jepun. Beberapa kurun kemudian mereka telah menukar budaya zaman batu mereka kepada budaya pertanian dan seni logam. Dapat dipastikan bahawa kumpulan yang pertama inilah yang menjadi pewaris bahasa dan budaya Jepun.

Catatan sejarah tentang negara Jepun ini banyak didapati daripada catatan-catatan oleh pencatat-pencatat kerajaan negara China. Pada 82 M, catatan terawal tentang negara Jepun adalah catatan yang menyebut mengenai orang Wa (ŒT) yang dikatakan tinggal di pulau-pulau seberang laut dari Loulang, sebuah pangkalan tentera China di utara semenanjung Korea. Mengikut catatan kedua dalam The History Of later Han pada 445 pula menyatakan,

“ According to Hou Han Shu (The History Of Later Han) compiled about 445), the Chinese emperor Guangwu presented a seal and a ribbon to the Wa ruler of Na, thought to have been located in north Kyushu ”.

Berkaitan dengan it mohor (seal) yang tertulis “ Raja wilayah Na dalam negara Wa di bawah naungan Dinasti Han ” yang disahkan kesahihannya telah dijumpai dekat Shikanoshima di Fukuoka wilayah Kyushu.

Negara Jepun telah mengadakan perhubungan dengan negara China sejak 200 M lagi dan telah menjadikan negara China sebagai negara perlindungannya. Keakraban kedua-dua negara ini telah memperlihatkan aktiviti peniruan di pihak negara Jepun dari segi bentuk kerajaan, agama Buddha dan sistem tulisan daripada negara China. Catatan-catatan ini merupakan tulisan utusan-utusan kerajaan negara China yang dihantar ke negara Jepun.

“ When they (Japanese) go on voyages across the sea to visit China, they always select a man who does not comb his hair, does not rid himself of fleas, lets his clothing get as dirty as it will, does not eat meat, and does not lie with women……. ”

(Ganley A.C, 1989:15)

Catatan di atas telah diterbitkan pada 297 M yang menerangkan keadaan orang Jepun apabila mereka datang melawat negara China. Walaupun perhubungan dengan negara China sudah terjalin tetapi tidak meluas kerana kerajaan Yamato (kerajaan pertama negara Jepun) masih belum terbentuk. Kalau di banding dengan orang China, orang Jepun yang digambarkan di atas itu sangat mundur dan mempunyai pemikiran yang karut. Mereka percaya jika perjalanan mereka selamat orang hodoh yang digambarkan di atas itu akan diberikan hadiah dan jika perjalanan mereka ditimpa bencana dan kecelakaan, orang itu akan dibunuh kerana dikatakan melanggar pantang.

“ When lowly meet men of importance on the road, they stop and withdraw to the roadside. In conveying messages to them or addressing them, they either squat or kneel with both hands on the ground. This is the way they show respect. When responding, they say „ ah ‟ , which corresponds to the affirmative „yes ‟. ”

(Takeuchi L, 1999:2)

Di dalam satu lagi catatan yang direkodkan pada 297 M juga pencatat kerajaan negara China ada melaporkan tentang bagaimana orang Jepun memberi hormat kepada seseorang yang mempunyai status yang lebih tinggi daripada mereka. Mereka samada akan mencangkung atau pun melutut dengan kedua-dua tapak tangan di tanah sambil menyahut pertanyaan dengan berkata „ ah ‟ yang bererti „ ya ‟.

Catatan-catatan di atas merupakan catatan yang dilakukan oleh utusan atau wakil kerajaan negara China. Negara China merupakan negara luar yang pertama yang mempunyai perhubungan dengan negara Jepun sebelum pembentukan negara Jepun awal iaitu negara Yamato. Pada ketika itu masyarakat Jepun hidup dalam kumpulan-kumpulan masyarakat yang dikenali sebagai uji seperti mana yang tertera di bawah ini.

“During the reigns of Huan-ti (A.D. 147-168) and Ling-ti (A.D. 168-189) the country of Wa was in state of great confusion, war and conflict raging on all sides. For a numbers of years, there was no ruler. Then a woman named Himiko appeared. Remaining unmarried, she occupied herself with magic and sorcery and bewitched the populace. “

(Ganley A.C, 1989:16)

Catatan ini telah diterbitkan pada 445 M. semasa pemerintahan Maharaja Huan-ti dan Ling-ti di China. Utusan kerajaan telah melaporkan tentang keadaan huru hara negara Wa (Jepun kuno) dalam kancah peperangan dan ketidakstabilan. Setiap uji mempunyai seorang ketua (perempuan atau lelaki) dan beberapa orang pembantu bagi mentadbir kumpulan mereka. Semua kumpulan uji ini mengamalkan animisme dengan mempunyai kami (tuhan) yang berbeza-beza mengikut kumpulan uji. Oleh kerana setiap uji mempunyai pentadbiran yang berbeza-beza maka salah faham tentang wilayah sering membawa kepada peperangan. Peperangan di antara uji ini kerap berlaku sehingga Himiko (seorang ketua kumpulan uji perempuan) dapat menguasai kumpulan-kumpulan uji yang lain dan memerintah kumpulan yang besar itu dengan menggunakan ilmu hitam dan ajaran karut untuk menakut-nakutkan ahli masyarakat supaya patuh kepadanya.

Berdasarkan kepada kenyataan-kenyataan di atas dapat dilihat bahawa perhubungan antara negara Jepun dengan negara China telah terjalin sejak dari awal lagi. Negara China pada ketika itu telah pun menjadi sebuah masyarakat yang bertamadun tinggi. Oleh yang demikian segala urusan dengan negara luar telah direkodkan. Catatan di atas menunjukkan bahawa maharaja China berkenan memberikan hadiah yang merupakan lambang persahabatan di antara kedua negara. Perhubungan ini telah mendatangkan banyak kebaikan kepada pihak negara Jepun di mana maharaja-maharaja yang memerintah Jepun telah meniru cara atau gaya orang China dan Korea mentadbir negara. Di bawah adalah catatan mengenai kehidupan orang Jepun pada masa itu.

“There are about 100,000 households. It is customary to punish murder, arson and adultery with death. Thieves are made to make restitution in accordance with the value of goods stolen. ……. . As for musical instruments, they have five-stringed lyres and flutes. Both men and women paint marks on their arms and spots on their faces and have their bodies tattoed. They catched fish by diving into the water. They have no written characters and understand only the use of notched sticks and knotted ropes. ”

(Ganley A.C, 1989:16)

Catatan wakil utusan kerajaan negara China pada 630 M yang melaporkan tentang kegiatan kehidupan masyarakat Jepun. Masyarakat Jepun pada masa itu berjumlah sebanyak 100 ribu keluarga dan mereka juga mempunyai peraturan-peraturan mengenai hukuman mati terhadap pembunuhan, pembakaran rumah dan perzinaan. Dicatatkan juga alat-alat muzik yang dimainkan oleh orang Jepun iaitu alat muzik petikan dan seruling. Rupa bentuk orang Jepun juga diterangkan di mana orang lelaki dan perempuan mewarnakan tanda di tangan mereka dan menandakan tompok-tompok di muka serta membuat “ tattoo ” di badan mereka. Mereka menangkap ikan dengan menyelam. Mereka tidak mempunyai sistem tulisan dan berhubung dengan menggunakan tanda takekan di kayu serta ikatan kayu.

Asal Usul Orang Jepun

Nihon atau Nippon adalah nama negara Jepun dalam bahasa Jepun yang bermakna “ Tanah Matahari Terbit ” yang juga disebut Yamato dalam catatan kuno. Pada kurun ke 7 M, pada kali pertamanya perkataan Nihon ini digunakan oleh para cendiakawan Korea yang datang ke negara Jepun. Pada zaman Meiji (1868~1926) dan zaman Taisho (1912~1926) perkataan Nihon diubah kepada Nippon bagi memberikan impak kepada semangat kenegaraan tetapi selepas tamatnya Perang Dunia Kedua istilah Nihon digunakan semula.

Terdapat 3 teori tentang asal usul orang Jepun iaitu :-

a) mereka dikatakan berasal daripada orang Ainu (proto-caucasoid)
b) berasal daripada orang Mongoloid (China-Mongolia),
c) dan berasal daripada orang Nusantara (Asia Pasifik). Mengikut sejarah orang Ainu telah menduduki negara Jepun 5000 tahun lebih awal daripada orang Mongoloid. Orang Ainu ini berhijrah ke pulau Hokkaido dan Honshu dan mereka ini berketurunan caucasian di mana kaum lelaki mereka mempunyai kulit berwarna putih dan mempunyai bulu di muka dan badan. Orang Ainu dikatakan berasal dari bahagian timur laut Asia. Di Jepun ahli geologis telah menemui tulang rangka haiwan yang hidup di utara Asia semasa zaman Pleistocene lebih kurang 100,00~1,000,000 tahun dahulu. Penemuan ini mencadangkan bahawa terdapat dataran penghubung (land bridge) yang menghubungkan pulau-pulau dengan benua Asia yang menjadi laluan untuk penghijrahan manusia awal. Menurut ahli paleotologis orang Ainu datang ke pulau Hokkaido dan utara Honshu dengan menaiki rakit atau perahu-perahu kecil bermula sekitar 20,000 tahun dahulu.

Pada tahun ke 8 M apabila kemasukan orang Mongoloid bertambah pesat telah menyebabkan orang Ainu ini berpindah ke utara Hokkaido. Tetapi lama kelamaan orang Ainu telah diterima oleh masyarakat Jepun. Orang Ainu ini pada masa dahulu merupakan masyarakat primitif yang hidup dengan memburu dan memungut makanan. Kini orang Ainu mendapat perhatian daripada kerajaan Jepun untuk memastikan kumpulan masyarakat ini tidak terpinggir daripada arus pembangunan yang berlaku di negara Jepun. Usaha-usaha telah dijalankan untuk memperkenalkan budaya dan tradisi orang Ainu ini ke peringkat nasional dan juga antarabangsa. Orang Ainu ini dikatakan bukan keturunan orang Jepun moden kerana perbezaan dari segi bentuk fizikal,6 cara hidup dan bahasa yang mereka tutur.

Orang Mongoloid berhijrah ke pulau-pulau selatan Jepun agak terkemudian sedikit daripada orang Ainu dengan menyeberangi Selat Korea yang agak sempit dan bahaya. Orang Mongoloid ini bukan dari kalangan orang China tetapi mungkin berasal dari Korea atau Asia Tengah. Terdapat juga penghijrahan orang Mongoloid dari arah selatan China yang berkemungkinan dari pulau-pulau selatan. Orang mongoloid lelaki mempunyai kulit kekuningan, sedikit bulu di muka dan badan mereka. Pergerakan mereka meluas dari kawasan pantai barat Jepun mengarah ke timur iaitu dari pulau Kyushu ke pulau Shikoku dan menyusur ke pantai selatan pulau Honshu. Orang Mongoloid ini dipercayai sebagai asal keturunan orang Jepun moden sekarang ini yang merupakan kumpulan terbesar penduduk Jepun. Ini berdasarkan kepada persamaan yang didapati pada rupa bentuk fizikal dan keupayaan mereka menyerap cara hidup dan kebudayaan orang Cina. Selain daripada orang Cina, orang Mongoloid juga mempunyai pertalian rapat dengan orang Vietnam, Thailand, Myammar dan lain-lain.

Proses-proses penyerapan juga berlaku di antara orang Mongoloid dengan orang Ainu dan di antara penghijrah-penghijrah dari Korea. Ada satu teori lain yang mengatakan bahawa orang Jepun berasal daripada orang Nusantara daripada kalangan orang Polynesia.

Orang Polynesia adalah penduduk di pulau-pulau Nusantara dan merupakan pelayar yang mahir. Mengikut teori ini kemungkinan orang Polynesia ini telah belayar sehingga ke negara Jepun. Tetapi memandangkan keadaan rupa bentuk fizikal dan struktur bahasa di antara kedua-dua orang ini, adalah sukar untuk menentukan dengan jelas bahawa orang polynesia adalah asal keturunan orang Jepun.

Budaya Manusia Zaman Awal

Penemuan-penemuan alatan batu (stone tools) oleh ahli arkeologi di kebanyakan tempat di kepulauan Jepun dipercayai bertarikh 25,000 tahun dahulu membuktikan telah wujud budaya manusia zaman awal. Para penyelidik juga telah menemui barangan tembikar tempawan yang menunjukkan telah wujud budaya yang maju pada 10,000 SM lagi. Terdapat pada barangan tembikar ini corak berupa tali temali atau talikod (a rope or cord-like pattern) yang menarik dan ianya dikenali sebagai jomon dalam bahasa Jepun. Nama zaman ini dinamai zaman Jomon kerana mengambil sempena corak yang terdapat pada tembikar yang ditemui itu yang melangkaui dari 10,000 SM sehingga 300 SM. Penduduk di zaman Jomon ini hidup dengan cara primitif menggunakan alatan batu, tinggal dalam rumah lubang (pit houses) dan menjalankan aktiviti menangkap ikan dan memungut kerang serta memburu rusa dan babi hutan.

Budaya Yayoi yang lebih maju menggantikan budaya Jomon pada abad ke 4 SM di pulau Kyushu. Budaya Yayoi berkembang mungkin kerana penghijrahan orang-orang Mongoloid melalui Selat Korea ke pulau Kyushu untuk mengelak daripada kekacauan yang berlaku di negara China pada ketika itu. Penghijrah-penghijrah ini membawa kemahiran melebur dan membentuk besi serta teknik menanam padi basah. Alatan besi telah digunakan dengan meluasnya dalam bidang pertanian seperti alatan cangkul, sabit, tajak dan lain-lain. Pada zaman ini satu alat memutar tembikar dengan menggunakan roda telah digunakan untuk menghasilkan tembikar telah digunakan dengan meluasnya. Alat ini dipanggil yayoi dalam bahasa Jepun dan zaman ini telah dinamai Zaman Yayoi mengambil sempena alat itu.

Orang zaman Yayoi sangat mempercayai gejala dan alamat (baik atau buruk) ke atas kejadian alam semulajadi. Mereka telah meminta pertolongan peramal atau ahli sihir untuk menjelaskan sesuatu gejala atau petanda-petanda yang membimbangkan mereka. Kepercayaan kepada peramal dan ahli sihir serta keyakinan tentang kekuasaan yang ada pada alam semulajadi telah melahirkan kepercayaan Shinto. Shinto menganggap suatu objek itu sebagai kami (tuhan) jika objek itu menimbulkan perasaan takjub. Orang Jepun menghormati kami ini dengan melakukan penyucian seperti membasuh tangan dan mulut dengan menyediakan barang sembahan dengan menepuk tangan dan membongkok. Kepercayaan Shinto tiada mempunyai etika kelakuan, balasan baik dan buruk, tiada kitab suci, tiada pengasas tetapi hanya suatu kepercayaan kepada ketakjuban alam. Seseorang penganut Shinto dianggap melakukan kesalahan terhadap kami apabila tidak menjaga kebersihan dan mencemari alam semulajadi.

Bermula pada abad ke 3 M, gelombang penghijrahan kedua dari benua Asia ke kepulauan Jepun telah berlaku. Penghijrah ini mempunyai kemahiran tinggi dalam pertanian dan mahir membuat senjata. Mereka telah menyeberangi Selat Korea dan menduduki kawasan barat pulau Kyushu. Mereka telah menghalau penduduk asal di kawasan persekitaran itu ke pulau Shikoku dan Honshu. Mereka ini mempunyai kemahiran untuk membina makam-makam besar yang dipanggil sebagai kofun dalam bahasa Jepun. Oleh kerana terdapat banyaknya kofun dibina di zaman ini, maka zaman ini dikenali sebagai Zaman Kofun.

Orang zaman kofun ini mendiami kawasan-kawasan yang berdekatan dengan lembah sungai dan tanah rata yang sempit. Mereka ini diletakkan di bawah penguasaan sesebuah keluarga atau kumpulan uji dominan yang menjadi menjadi pemerintah kawasan baru itu. Manakala majoriti penghijrah yang lain bekerja sebagai pekerja atau pun menjadi hamba. Keluarga pemerintah ini hanya membentuk 10% daripada jumlah penghijrah dan mereka ini mewarisi tanah dan kausa politik.

Pada zaman ini perhubungan antara orang Jepun dengan negara China sudah begitu erat. Hasil kajian para ahli arkeologi terhadap makam-makam yang terdapat di kawasan 3 pulau utama Jepun mendapati bahawa penemuan tinggalan-tinggalan sejarah seperti cermin tembaga, pedang dan baju besi serta patung-patung tanah liat telah dipengaruhi oleh zaman budaya maju kerana perhubungan dengan negara China dan Korea.

Pembentukan Negara Yamato

Kepulauan Jepun sebelum pembentukan negara Yamato masih tidak mempunyai nama, tiada sistem bahasa yang seragam, tiada sistem pentadbiran pusat dan tiada bandar kota. Tetapi pada abad ke 6 M, sebuah keluarga uji di Yamato (terletak di pulau Honshu) telah melakukan penaklukan keluarga-keluarga uji yang berdekatan. Selain itu keluarga ini juga membuat perjanjian damai dengan kumpulan-kumpulan uji yang ingin berkompromi melalui perkahwinan dan hubungan diplomatik. Lama kelamaan keluarga ini bertambah kuat dan sangat berkuasa. Ketua keluarga Yamato ini mendakwa mempunyai kuasa ghaib yang menghubungkan mereka dengan dewi matahari. Ketua keluarga Yamato ini bertindak sebagai maharaja dan melantik ketua keluarga uji yang lain sebagai menteri yang mengetuai jabatan ketenteraan, keagamaan, pertanian dan jabatan-jabatan lain.

Pada peringkat awal pembentukan negara Yamato terdapat banyak pertelingkahan di antara keluarga-keluarga uji apabila pemilihan raja mahkota dibuat. Ini disebabkan oleh status maharaja yang memerintah negara Yamato di mana baginda dibenarkan untuk memiliki ramai isteri dan gundik. Situasi ini menyebabkan ramai ketua-ketua keluarga uji telah mengahwinkan anak mereka dengan maharaja. Masing-masing ketua keluarga uji dengan cara baik atau jahat cuba mempengaruhi maharaja supaya melantik keturunan mereka sebagai raja mahkota. Perbuatan ini telah menyebabkan berlakunya pembunuhan dan pengkhianatan lantas kacau bilau banyak berlaku.

Situasi ini berubah apabila pada 593M maharani Suiko telah menaiki tahta dan memerintah negara Yamato bersama anak saudaranya putera Shotoku. Putera Shotoku bertindak sebagai ketua penasihat kepada kerajaan dan telah berusaha untuk menyatupadukan negara Yamato. Putera Shotoku telah menstruktur gaya pemerintahan negara mengikut model pemerintahan negara China kerana pada masa itu pengaruh negara China telah menjadi semakin kuat apabila kemasukan agama Buddha.

“After adopting the Chinese system for keeping track of time, Shotoku ini A.D. 604 drafted a code of seventeen articles based on Confucian ethics as a guide for the behavior of officials and the general population. ”

(Ganley A.C, 1989:19)

Semasa pemerintahan putera Shotoku ancaman dari luar dan dalam telah meningkat dengan ketaranya. Baginda telah melakukan banyak pembaharuan untuk membendung ancaman-ancaman tersebut. Di antara pembaharuannya ialah pengenalan Perlembagaan Tujuh Belas Artikel pada 604 M. Perlembagaan ini merupakan peniruan perlembagaan kerajaan China yang menjadi panduan berkelakuan bagi pegawai kerajaan dan rakyat biasa. Perlembagaan ini juga memperuntukkan kuasa sepenuhnya kepada maharaja dan maharani dalam pemerintahan negara namun ia juga memberi penekanan agar semua orang bawahan mesti menghormati ketua mereka dan ketua juga mempunyai tanggungjawab kepada orang bawahan.

Selepas kematian Putera Shotoku, perlembagaan baharu iaitu Pembaharuan Taika telah ditulis oleh para pelajar Konfusi dalam istana Yamato pada 646 M. Perlembagaan ini merupakan teks perlembagaan yang menjadi intipati kepada kerajaan dan sistem imperial Jepun. Di dalamnya diperakukan bahawa semua wilayah di negara Jepun adalah milik maharaja.dan pegawai kerajaan diwajibkan mengambil peperiksaan pegawai kerajaan ala kerajaan negara China.

“In 646 Emperor Kotoku issued an edict, the Taika Reform (Great Change), that transferred to himself ownership of all the rice land and clarified his power to appoint all sixty-six provincial governors as well as lesser officials. ”

(Ganley A.C, 1989:20)

Semasa pemerintahan maharaja Kotoku kedudukan maharaja diperkuatkan lagi dengan berkuatkuasanya perlembagaan Pembaharuan Taika. Maharaja menguasai semua tanah sawah dan untuk memudahkan kerja-kerja pentadbirannya, maharaja telah melantik 66 gabenor wilayah dan pegawai-pegawai wilayah yang lain. Lama kelamaan sistem pemerintahan pusat bertambah baik, maka pembentukan sebuah negara yang mempunyai sistem pentdbiran pusat yang sistematik telah dapat dihasilkan.

-Hangpcdua Malaya-


Sejarah Pembukaan Kota Mekah

Setelah perjanjian Hudaibiyah dimetrai diantara pihak Muslimin dan pihak Quraish Mekah pada tahun ke-enam hijrah, Kaum Muslimin berasa tenang sejenak setelah berkali-kali diancam oleh pihak Quraish Mekah.Keadaan ini berjalan sehingga tahun ke-lapan hijrah.

Bani Bakar yang bersetuju untuk bersama dengan pihak Quraish Mekah pada perjanjian Hudaibiyah merencanakan sesuatu yang bakal membinasakan mereka sendiri.

Mereka bercadang untuk melakukan pe.nyeranga.n ke atas Bani Khuzaah yang pada ketika itu telah mengikat perjanjian untuk bersama Rasulullah SAW didalam perjanjian Hudaibiyah. Penye.rangan ke atas Bani Khuzaah ini turut dibantu oleh pihak Quraish di Mekah dengan membekalkan senjata dan kelengkapan untuk melakukan pe.nyerang.an.

Ketika Bani Khuzaah sedang berada di dalam keadaan tidak bersedia, pasukan dari Bani Bakar dan pihak Quraish menyerbu Bani Khuzaah dan memb.un.uh mereka semua. Jumlah Bani Khuzaah yang terb.unu.h ialah seramai 20 orang.

Jelaslah ini pelanggaran yang nyata ke atas perjanjian yang dimetrai diantara pihak Muslimin dan pihak Quraish. Setelah Rasulullah SAW menerima berita ini, Rasulullah SAW menyiapkan bala t.ente.ra seramai 10 000 untuk membebaskan Kota Mekah.

Tindakan pihak Quraish ini mendatangkan penyesalan pada diri mereka sendiri. Lantas, mereka mengirim Abu Sufyan bin Harb untuk menemui Rasulullah SAW untuk berunding semula.Tetapi, kedatangan Abu Sufyan ke Madinah bahkan tidak dilayan langsung oleh Rasulullah SAW. Abu Sufyan mencuba untuk memujuk Sayyidina Abu Bakar RAH.Namun, Sayyidina Abu Bakar RAH berpendirian sama seperti Rasulullah SAW.

Maka, kembalilah Abu Sufyan ke Madinah dalam keadaan yang hampa. Manakala,di kota Madinah, beberapa suku telah datang untuk bergabung bersama Rasulullah SAW untuk membebaskan Kota Mekah.

Bergeraklah pasukan Muslimin yang dipimpin Rasulullah SAW ini menuju ke Kota Mekah. Setibanya di Marru Dzahran, Rasululah SAW mengarahkan agar dinyalakan unggun api yang banyak. Tujuan Rasulullah SAW melakukan ini adalah untuk menakutkan pihak Quraish untuk menyerah diri. Abu Sufyan yang ketika itu sedang mengintip kedudukan pasukan Muslimin berasa gerun dengan jumlah pasukan Muslimin yang begitu ramai ini.

Lantas, Abu Sufyan telah memutuskan untuk menghadap Rasulullah SAW. Di dalam pertemuan kali ini,Abu Sufyan akhirnya memeluk Islam dan menyatakan syahadahnya dihadapan Rasulullah SAW. Sayyidina Abbas bin Abdul Mutalib RAH berkata kepada Rasulullah SAW bahawa Sayyidina Abu Sufyan ini seorang yang suka dibangga-banggakan.

Maka, Rasulullah SAW berkata kepada Sayyidina Abu Sufyan bahawa sesiapa yang memasuki rumah Abu Sufyan akan selamat. Berbanggalah Sayyidina Abu Sufyan apabila namanya disebut oleh Rasulullah SAW. Seterusnya, Rasulullah SAW memberi jaminan sesiapa yang memasuki Masjidil Haram dia akan selamat dan begitu juga sesiapa yang memasuki rumah mereka sendiri dan menutup pintunya dia juga akan selamat. Sayyidina Abu Sufyan menerima perintah itu lantas pulang ke Kota Mekah untuk menyampaikan berita ini.

Sayyidina Abu Sufyan tiba di Kota Mekah dan menyampaikan berita ini kepada penduduk Kota Mekah. Maka bertempiaranlah penduduk Mekah ke tempat yang dijamin keamanannya oleh Rasulullah SAW.

Rasulullah SAW memasuki Kota Mekah dari segenap penjuru Kota Mekah. Pada hari itu, Rasulullah SAW tidak hentinya menyebut “Inilah kemenangan yang nyata” (Surah Al-Fath:1). Pada hari itu, kesemua penduduk Mekah dijamin nyawanya oleh Rasulullah SAW. Pada hari itu, menanglah Al-Haq ke atas yang Bathil. Sesungguhnya tiada sekelumit dendam di hati Rasulullah SAW terhadap perbuatan pihak Quraish ke atas Rasulullah SAW. Di kota inilah menyaksikan dakwah baginda dihina, dicerca bahkan Rasulullah dan para Sahabat RAH dicederakan oleh pihak Quraish.

Kini, Rasulullah SAW kembali sebagai seorang yang menang dan baginda SAW tetap dengan sifat Tawadhuk di atas kemenangan ini. Ketika mana Rasulullah SAW memasuki Kota Mekah, menunduknya Rasulullah SAW ketika menunggang unta, janggut baginda SAW mencecah belakang unta baginda SAW.

Pada hari itu, syariat Islam tertegak semula di Kota Mekah setelah sekian lama dicemari dengan amalan yang menyimpang dari ajaran Nabi Ibrahim AS. Semoga kita mendapat ibrah daripada peristiwa yang agung ini dan dapat mencontohi sifat baginda SAW yang memaafkan kaum yang pernah menyakiti baginda SAW.

Wallahu A’lam

RUJUKAN:

Fiqh Sirah (Terbitan Pustaka Fajar) – Syeikh Said Ramadhan Al-Buti

Sang Yatim Janji dan Kemenangan yang Dijanjikan – Prof Dr Muhammad Sameh Said


Pendorong Elon Musk Menjelajah Marikh

Dari dulu lagi Elon Musk kata nak “menjajah” (colonize) planet Marikh. Cita-cita yang menakutkan (golongan “futurist” pula rasa excited) ini semakin menjadi kenyataan dengan pelancaran roket Falcon Heavy.

Apa yang mendorong Elon Musk untuk menjajah planet angkasa lepas? Walaupun secara zahir Elon mengatakan ia sebagai solusi kepada masalah bumi seperti perubahan iklim dan “overpopulation”, namun sebenarnya cita-cita Elon merupakan pancaran semangat “frontier spirit” dan kepercayaan “manifest destiny” orang Amerika Syarikat.

Orang putih di Amerika Syarikat asalnya merupakan “settler” (pendatang) atau “colonist” (penjajah) yang datang daripada Eropah. Orang England mendirikan “colony” (jajahan) pertama pada tahun 1607, diikuti oleh Belanda pada tahun 1615. Istilah “penjajahan” (colonization) merujuk secara khusus kepada pendirian penempatan tetap oleh pendatang.

Mula-mula negara colonist yang bernama Amerika Syarikat hanya terdiri daripada 13 negeri di timur laut. Namun lama-kelamaan mereka berkembang ke arah barat dan akhirnya menggantikan orang asal Amerika (“Red Indians”) sebagai “tuan tanah” Amerika Utara. Kehendak untuk berkembang ini sebenarnya datang daripada kepercayaan “manifest destiny”.

“Manifest destiny” merupakan kepercayaan orang putih Amerika Syarikat (terutamanya golongan Inggeris yang menganut Protestan). Golongan Inggeris ini asalnya penganut Puritan yang melarikan diri daripada England yang mereka anggap sudah rosak dari segi agama, jadi mereka mahu mendirikan negeri yang mampu membawa kebenaran agama di Amerika Utara. Selepas sekularisasi pada abad ke-18, idea “Amerika sebagai pembawa agama benar” bertukar menjadi “Amerika sebagai pembawa kebebasan dan demokrasi”.

Maka Amerika mula menjajah dan meneroka sempadan (“frontier”) Amerika ke arah barat sehingga ke Lautan Pasifik. “Cowboy” yang kita tengok dalam filem Amerika sebenarnya merupakan peneroka sempadan. Mereka merupakan lambang “frontier spirit” yang berkait rapat dengan “manifest destiny”.

Kajian juga mengatakan imperialisme Amerika selepas Perang Dunia Kedua sebagai pancaran semangat yang sama. Semangat yang sama turut mendorong projek penerokaan angkasa lepas yang dilancarkan oleh Presiden Kennedy yang berjaya menghantar manusia ke bulan.

Cuba teka apa nama program yang dilancarkan oleh Kennedy? NEW FRONTIER. Perkataan ini mula timbul kembali selepas pelancaran Falcon Heavy yang dilihat oleh ramai sebagai pembukaan “frontier” yang baru.

Jadi tak hairanlah dari mana Elon mewarisi kehendak untuk membuka “new frontier” di Marikh. Walaupun beliau hanya menjadi rakyat Amerika secara naturalisasi, namun dalam darah Elon turut terdapat dua jalur keturunan settler/colonist iaitu Afrika Selatan (sebelah bapa) dan Canada (sebelah ibu). Memang kukuh jati dirinya sebagai “colonist”.

Selain Amerika, negara yang turut mendominasi angkasa lepas ialah Rusia yang melancarkan satelit Sputnik pada tahun 1957. Kalau penerokaan angkasa lepas oleh Amerika dipengaruhi oleh “manifest destiny”, apa yang mempengaruhi Rusia?

Jawapannya: Kosmosa atau “Cosmism” dalam budaya Rusia.

Dalam kepercayaan mistik Gereja Kristian Ortodoks Rusia, bumi merupakan tempat yang penuh dengan kejahatan dan ketidaksucian. Jadi manusia perlu melepaskan diri daripada bumi untuk mencapai penyatuan dengan Maha Suci (“union with the divine”). Macam Wahdatul Wujud kot. Ini menyebabkan dari zaman pertengahan lagi orang Rusia sudah berfikir macam mana nak terbang ke angkasa lepas. Maka tidak hairanlah “bapa sains roket” merupakan orang Rusia bernama Konstantin Tsiolkovksy (1857-1935). Dan seperti yang saya cerita dalam artikel semalam, reaksi sebahagian orang Rusia terhadap pelancaran Sputnik adalah “akhirnya kita boleh melepaskan diri daripada bumi”.

Jadi, semangat untuk meneroka, menjajah dan menguasai dunia hingga ke tahap angkasa lepas mempunyai asal muasal dalam budaya dan pegangan masyarakat. Walaupun saya tak menggalakkan bangsa kita pergi mengejar formula penerokaan dan penjajahan yang sama (bagi saya ia adalah satu “hubris” yang menganggap diri mempunyai kuasa tuhan), tapi hakikatnya, bangsa yang hebat mestilah lahir daripada jiwa yang hebat.

Bacaan Lanjut:
Steven J. Dick & Roger D. Launius. Societal Impact of Spaceflight (NASA, 2007).
Andrew Thomas. Kul’tura Kosmosa: The Russian Popular Culture of Space Exploration (Boca Raton, 2011).


8 Keajaiban Dunia Silam Timur Tengah

UNESCO. Sudah tentu yang paling dikenali ialah Piramid Agung Giza di Mesir dan Petra, Jordan yang mempunyai pelbagai tinggalan orang Nabatean. Hakikatnya, terdapat beberapa Tapak Warisan Dunia yang wajar mendapat perhatian setaraf dengan dua lokasi ini.

Bayangkan pemandangan bangunan-bangunan berstatus pencakar langit yang anda kenali. Pasti terpacul dalam kepala ialah kota-kota seperti Kuala Lumpur, Hong Kong, New York, Dubai atau Tokyo. Tetapi pernahkah anda terbayang melihat bangunan pencakar langit di Yaman?

Shibam di sini merupakan antara metropolis yang tertua di dunia. Bangunan-bangunan pencakar langit ini dibina daripada lumpur dan boleh mencecah ketinggian lapan tingkat. Ia memerlukan penyelenggaraan sepanjang masa agar terus bertahan dengan cabaran cuaca dan masa.

Keseluruhan kota dibina pada abad ke-16 dan mempunyai pelbagai ciri pertahanan. Disebabkan kedudukannya yang tinggi, ini membolehkan penghuni bangunan melihat kelibat musuh yang menghampiri kota berkenaan.

Selain itu, ia turut dilengkapi dengan jambatan yang menjadi penyambung antara satu bangunan dengan satu bangunan lain. Ia amat sesuai sebagai laluan melepaskan diri sekiranya dise.ra.ng pihak musuh.

Kota yang terletak di wilayah Hadramaut ini mempunyai populasi seramai 3,000 orang. Ia diiktiraf sebagai satu rancangan pembangunan bandar yang baik kerana bangunan-bangunan tinggi yang dibina rapat menyediakan teduhan daripada suhu panas melampau.

Lantaran itu, tidak hairanlah mengapa penjelajah British Freya Stark menggelar Shibam sebagai Manhattan di sebelah timur. Bagaimanapun, berikutan situasi pe.ra.ng di Yaman yang masih belum berkesudahan termasuk kempen penge.bo.man pakatan diketuai Arab Saudi, ia kini dian.ca.m ba.ha.ya. Ini mendorong UNESCO mengklasifikasikan Shibam sebagai Tapak Warisan Dunia yang dian.ca.m ba.ha.ya.

150 km di barat Kaherah, terdapat sebuah lembah yang dianggap signifikan bagi pengkaji paleontologi. Ini kerana di sinilah terdapat fosil ikan paus pra-sejarah atau Basilosaurus yang ditemui pada 2015. Tapak ini dianggap signifikan kerana fosil ini merupakan bukti bagaimana ikan paus berevolusi daripada haiwan darat kepada haiwan marin.

Lebih menarik, fosil Basilosaurus di lembah ini juga merupakan spesimen fosil spesies haiwan berkenaan yang paling lengkap di dunia. Selain fosil Basilosaurus, pengkaji arkeologi turut menemui fosil haiwan-haiwan marin yang berada dalam perut ikan berkenaan. Usia fosil dianggarkan sekitar 40 juta tahun.

Jadi, kenapa pelancong jarang berkunjung ke sini? Sebabnya mudah, ia terletak di kawasan padang pasir. Tetapi hasil inisiatif Kaherah menerusi Kementerian Antikuiti dan Pelancongan, ia kini ditukar fungsi sebagai muzium fosil dan perubahan iklim.

Quseir al-Amra merupakan salah satu istana padang pasir Bani Umayyah milik al-Walid II. Sejarawan percaya ini merupakan istana hinggap baginda bagi melarikan diri daripada kesibukan kota Damsyik. Bagi penulis pula, penulis percaya ia juga merupakan tempat berlindung terbaik daripada jangkitan wabak Amwas yang sentiasa mencetuskan kekacauan dalam populasi mengikut musim.

Istana yang terletak di Jordan hari ini terdiri daripada dewan sambutan dan sebuah rumah mandi atau hammam. Menariknya, ia disenaraikan sebagai Tapak Warisan Dunia kerana ia mempunyai banyak lukisan fresko berkisarkan subjek seperti penari bogel, pemerintah-pemerintah purba atau asing dan orang memburu haiwan.

Mungkin ada mengganggap lukisan sebegini sebagai janggal. Tetapi dengan melihat keperibadian al-Walid II yang dikatakan tidak bermoral oleh para penentangnya ketika itu, ia dapat menjelaskan mengapa artisan diminta menghasilkan fresko-fresko sedemikian. Semua fresko di istana berkenaan kini sedang menjalani sesi pemuliharaan oleh sekumpulan pakar dari kementerian kebudayaan dan warisan Itali.

Piramid amat sinonim di Mesir tetapi di Sudan juga ada piramid. Kerajaan Kushite membina lebih 200 buah piramid Nubia di Meroe, 200 km dari Khartoum. Meroe dianggap sinonim dengan kerajaan ini kerana ia merupakan ibu kotanya dari abad ke-10 SM hingga abad keempat Masihi.

Bagi yang pernah berada di situ pasti perasan banyak bahagian atas piramid hilang. Kebanyakan bahagian ini dile.tu.pkan oleh pemburu harta karun Itali, Giuseppe Ferlini pada tahun 1834. Ia dibuat dengan tujuan mendapatkan harta karun berharga milik kerajaan Kushite termasuk barang kemas.

Meroe diisytiharkan sebagai Tapak Warisan Dunia pada 2011 tetapi jarang dikunjungi pelancong. Ini berlaku kerana ketiadaan infrastruktur sesuai untuk tujuan pelancongan. Ramai warga Sudan berharap dengan kejatuhan Omar al-Bashir dan negara itu dikeluarkan daripada senarai penaja kega.na.san Amerika Syarikat, ia dapat menyemarakkan sentimen positif termasuk kehadiran pelancong.

Di tenggara Algeria, terdapat sebuah lembah luas di Gurun Sahara yang menempatkan lukisan-lukisan gua tertua di dunia. Terdapat 15,000 lukisan dan ukiran pra-sejarah di Taman Negara Tassili n’Ajjer di mana ia meliputi tempoh kepala bulat (berusia lebih 10,000 tahun dan berkisar kepada upacara dan ritual) dan tempoh lembu (berusia lebih 3,000 tahun dan berkisar kepada kehidupan sosial dan urusan seharian).

Taman negara ini turut terkenal dengan pembentukan hutan batu yang terhasil daripada batu-batu pasir yang terhakis sekaligus menghasilkan permukaan sama seperti bulan. Ia mula menarik perhatian ramai hasil lawatan berterusan ahli arkeologi Perancis, Henri Lhote ke situ sekitar pertengahan abad ke-20.

Bagaimanapun, ramai tidak berpuas hati dengan Lhote kerana beliau dikatakan merosakkan sesetengah lukisan gua. Selain itu, interpretasinya tentang sesetengah lukisan dan ukiran dipengaruhi oleh mentaliti penjajahan Perancis di Algeria. Hari ini, ia terbuka untuk dilawati tetapi bagi pelancong asing, amat sukar untuk mendapatkan visa pelancong ke Algeria.

Lembah Kadisha dianggap signifikan bukan saja atas sebab sejarah tetapi atas sebab keagamaan. Di sinilah terletaknya beberapa gua dipercayai digunakan oleh penganut-penganut Kristian terawal sebagai cara mengelakkan diri dikesan oleh ten.te.ra Rom. Disebabkan kebanyakan gua terletak di kawasan tebing tinggi setinggi 150 meter, ia sukar diakses oleh pelancong mahupun pihak Rom pada masa silam.

Lembah Kadisha turut dikenali kerana merupakan kawasan perlindungan terakhir untuk pokok sedar atau araz Lubnan. Pokok ini bukan sekadar bahan binaan berharga pada masa silam tetapi turut menjadi simbol kebangsaan Lubnan. Antara tamadun dan kerajaan yang pernah menggunakan pokok ini sebagai bahan binaan ialah Mesir Purba, Phoenicia dan Turki Uthmaniyyah.

Hari ini, ia kini dian.ca.m oleh isu perubahan iklim, pertambahan petempatan penduduk, pembinaan haram dan lambakan pelancong yang mengunjungi Lembah Kadisha. Walaupun belum lagi diletakkan dalam senarai dian.ca.m bahaya oleh UNESCO, status tersebut boleh saja berubah sekiranya isu pembentukan kerajaan Lubnan masih lagi belum dapat diselesaikan.

Hijr diisytiharkan sebagai Tapak Warisan Dunia pertama Arab Saudi oleh UNESCO pada 2008. Kebanyakan tinggalan yang ada di sini merupakan milik kerajaan Nabatea yang memerintah barat laut Arab Saudi dari abad keempat SM sebelum ditakluk Rom pada 106 Masihi. Hijr turut memegang rekod sebagai petempatan Nabatea yang terbesar di luar ibu kotanya, Petra di Jordan.

Hijr terdiri daripada 100 makam berskala monumen, kebanyakannya diukir pada permukaan batu-batu pasir. Hijr juga turut dikenali sebagai Madain Salih kerana dikatakan ada kaitan dengan kisah Nabi Salih a.s dengan kaum baginda, orang Thamud.

Al-Quran menceritakan kisah baginda yang diutuskan kepada orang Thamud dengan tujuan mengajak mereka beriman kepada Allah dan meninggalkan aktiviti penyembahan berhala. Bagaimanapun, sikap kepala batu mereka yang menolak ajaran Nabi Salih termasuk menye.mb.elih unta yang merupakan bukti mukjizat baginda akhirnya membawa padah. Kaum tersebut kemudiannya mu.sn.ah dalam satu gempa bumi kuat.

Hijr terletak di bandar al-Ula, sebuah kawasan luas yang kaya dengan pelbagai tinggalan artifak arkeologi bermula dari era Zaman Gangsa. Pada tahun 2018, Riyadh memeterai perjanjian dengan Perancis untuk menjadikan al-Ula sebagai muzium terbuka terbesar di dunia dengan nilai pelaburan berjumlah berbilion-bilion dolar. Ia diharap dapat menarik ramai pelancong berkunjung ke situ.

Bagi pengkaji arkeologi, Samarra merupakan hadiah terindah kepada mereka. Ini kerana tidak seperti kota-kota lain dalam sejarah tamadun Islam, ia telah ditinggalkan oleh pemerintah Bani Abbasiyah pada akhir abad kesembilan Masihi. In sekaligus membantu kota itu mengekalkan semua ciri pembangunan bandarnya yang asal dan tidak berdepan proses pembinaan semula yang berterusan seperti di Baghdad.

Kota ini diasaskan oleh al-Mu’tasim pada 836 sebagai cara menempatkan ten.te.ra-ten.te.ra asing terutama Turki yang berkhidmat dengan kerajaan jauh daripada populasi orang awam di Baghdad. Ia kemudiannya menjadi kota pentadbiran penting Bani Abbasiyah terutama semasa era al-Mu’tasim, al-Wathiq dan al-Mutawakkil. Bagaimanapun, al-Mu’tadid memilih meninggalkan kota itu buat selama-lamanya pada tahun 892 dan kembali menjadikan Baghdad sebagai ibu kota kerajaan.

Antara tinggalan utama kota berkenaan ialah Masjid Agung Samarra menerusi menara lingkaran berpusarnya iaitu Menara Malwiya. Masjid ini pernah memegang rekod sebagai masjid terbesar di dunia selama 400 tahun sebelum ianya dimus.na.hkan dalam se.ra.ngan Mongol pada abad ke-13.

Bagi orang Syiah pula, Samarra turut menempatkan Masjid al-Askari. Masjid ini dianggap signifikan kepada mereka kerana ia menempatkan makam imam ke-10 dan ke-11 mereka (mengikut fahaman Syiah Imam 12). Selain itu, mereka mendakwa di sinilah juga lokasi imam ke-12 mereka hilang dan akan kembali pada akhir zaman bersama Nabi Isa a.s untuk mengembalikan semula keadilan di dunia.

Begitupun, status Tapak Warisan Dunia yang dimiliki Samarra sentiasa dian.ca.m oleh konflik bersen.ja.ta yang tak berkesudahan. Misalnya, warga Iraq merasa marah dengan ten.te.ra AS yang menggunakan Menara Malwiya sebagai sarang pene.mb.ak hendap mereka sekaligus mengan.ca.m kewujudan menara berkenaan.

Manakala Masjid al-Askari pula pernah dikejutkan dengan siri se.ra.ngan b.o.m pada 2006 dan 2007 yang mensasarkan orang Syiah. Malah, ia pernah menjadi sasaran kumpulan pengg.an.as Daish pada tahun 2014.

RUJUKAN:

Uddin, Rayhan. (2021). Eight Middle East heritage sites you should know about. Middle East Eye.


Sindrom Marie Antoinette Sedang Melanda T20?

Tatkala negara dan dunia terus dibadai wabak Covid-19, ada sesetengah kelompok T20 yang masih melalak dan menyalak; mempersoal mengapa pakej rangsangan ekonomi kerajaan yang diumumkan pada Jumaat lepas tidak diperuntukkan kepada mereka.

Kelompok ini bukan sekadar mempertikai pakej berkenaan tetapi memperlekeh golongan B40 dan M40 yang menerima sebahagian besar insentif yang ditawarkan dalam pakej rangsangan ekonomi berkenaan. Kritikan tidak henti kelompok kaya mengundang cemuhan yang luar biasa di laman media sosial termasuk di Facebook dan Twitter.

Kenyataan angkuh mereka ini mengingatkan penulis kepada beberapa tindakan yang dibuat Permaisuri Perancis, Marie Antoinette (1755-1792):

1. Marie Antoinette ni dia punya delusional terhadap kehidupan rakyat biasa sampaikan dia sanggup suruh suaminya sang raja membina satu taman tema khas untuk dia main olok-olok jadi orang miskin yang dipanggil Hameau de la Reine. Hameau de la Reine dibina hasil rekaan arkitek Richard Mique pada tahun 1783 dan merupakan tempat terbaik untuk baginda melepaskan diri dari pembesar atau individu berkepentingan dengan Dinasti Bourbon.

Hameau de la Reine boleh dianggap sebagai satu fantasi Antoinette yang ingin hidup sebagai pengembala kambing wanita atau lebih tepat, kehidupan sebagai orang biasa tetapi masih dikelilingi oleh kemewahan dan keselesaan istana.

Dekat taman tema khas itu, ada ladang, ada kebun ada kandang lembu ada reban ayam, ada pondok. Petang-petang dia akan menyamar kononnya dia jadi petani, pengembala kambing dan pelbagai watak rakyatnya. Dia kutip sayur dan telur yang dah diletak dan dibasuh oleh pekerja-pekerja istana kat dalam taman tu. Katanya, apalah yang susah sangat jadi rakyat biasa? Dia rasa senang setiap petang melakukan tugas mereka.

Walaupun ia bersifat fantasi, ia secara tidak langsung menghina golongan petani yang tertekan dengan situasi ekonomi ketika itu. Ini sekaligus menjadi benih kebencian rakyat Perancis terhadap monarki sehingga membawa kepada Revolusi Perancis.

2. Pada Oktober 1784, Raja Louis XVI membeli istana Chateau de Saint-Cloud dari Louis Phillippe d’Orleans sebagai hadiah kepada Antoinette yang berkeinginan mengembangkan keluarga mereka. Walaupun pembelian tersebut diatur oleh baginda, ia diletakkan di bawah nama isterinya yang tercinta.

Satu perkara yang mendorongnya berbuat demikian ialah Antoinette mahu mengelak dari undang-undang pewarisan Perancis yang rumit dan diberi kebebasan menghadiahkan istana itu kepada mana-mana cahaya mata mereka yang dipilihnya.

Bagi membiayai kos pembelian Chateau de Saint-Cloud, ia sepatutnya dibiayai dengan penjualan aset lain seperti istana Chateau Trompette di Bordeaux. Namun, tindakan tersebut dikecam ramai ditambah dengan kos pengubahsuaian yang tinggi (enam juta livre) menyebabkan tidak banyak duit dapat disalurkan untuk membayar hutang negara.

3. Penggemar sejarah Perancis tahu golongan aristokrat dan monarki negara itu banyak menaungi pelbagai projek seni terutama seni lukis, muzik dan kesusasteraan. Dalam kes Antoinette, baginda banyak menaungi pelbagai projek termasuk seni dan kebudayaan.

Namun, sesetengah majlis yang dianjurkan bersifat terlalu mewah dan membazir sehingga mengundang rasa kurang senang ramai pihak dari kelompok aristokrat yang memusuhi Dinasti Bourbon hinggalah golongan marhaen.

4. Kebencian ini dimarakkan lagi dengan tuduhan penglibatan Antoinette dalam skandal pembelian rantai berlian dengan tujuan menipu dua pembuat barang kemas Perancis, Charles Auguste Boehmer dan Paul Bassange antara tahun 1784 hingga 1785.

Rantai berlian ini pada asalnya dibuat untuk perempuan simpanan Raja Louis XV, Madame du Barry dan ia kemudiannya cuba dijadikan sebagai hadiah oleh Louis XVI kepada Antoinette tetapi ditolak baginda. Ada berpandangan penolakan itu dibuat selepas mengambil kira sejarah du Barry sebagai perempuan simpanan nenda saudara suaminya itu.

Bagaimanapun, rantai berlian ini kemudiannya menjadi sasaran penipuan seorang penipu bernama Jeanne de la Motte dengan tujuan mendapatkan harta dan kedudukan terutama dalam kalangan anggota Dinasti Bourbon. Rancangan de la Motte menyaksikan femme fatale ini mempergunakan ramai orang untuk mencapai agendanya itu.

Namun, apabila plot tersebut terbongkar, Louis XVI dan Antoinette mengarahkan semua yang terlibat ditahan dan dihukum. Walaupun ada yang kemudiannya dibebaskan selepas dibuktikan bahawa mereka merupakan alat kepada de la Motte, masih ramai warga Perancis ketika itu percaya Antoinette mempergunakan de la Motte untuk menghapuskan musuh-musuh suaminya.

5. Tetapi sudah tentu, kata-kata yang paling popular yang dikaitkan dengan baginda ialah kata-kata ini, “Suruh diaorang makan kek.” Ia dikatakan ditujukan kepada rakyat yang amat memerlukan gandum pada ketika itu apabila diadukan masalah rakyat dan mengurangkan krisis kekurangan makanan yang melanda Perancis ketika itu.

Hakikatnya, terdapat beberapa individu yang dikatakan menyebut ungkapan itu seperti Maria Therese (Permaisuri Raja Louis XIV) dan beberapa anggota kerabat diraja abad ke-18 termasuk dua bonda saudara Louis XVI.

Ungkapan ini muncul dalam buku Confessions yang dikarang Jean Jacques-Rousseau pada tahun 1767.  Jika nak dikaitkan dengan Antoinette, ada satu masalah.

Ia dikarang tiga tahun sebelum baginda tiba di Perancis. Dan bila ia diterbitkan pada tahun-tahun terakhir pemerintahan Louis XVI, ungkapan ini terus melekat pada Antoinette berikutan reputasi baginda yang buruk padahal ia diperkatakan oleh orang lain. Sesiapa pun yang menuturkannya, ia masih dibahaskan oleh sejarawan.

Semua perkara ini sama ada betul atau palsu, akhirnya membawa kepada kejatuhan Dinasti Bourbon pada 10 Ogos 1792. Seterusnya, ia juga membawa kepada kemangkatan Louis XVI pada Januari 1793 dan Antoinette pada Oktober 1793.

Kedua-duanya dihukum bvnvh dengan menggunakan mesin gilotin sekaligus memenuhi aspirasi ramai orang yang membenci kelibat mereka. Namun, Louis XVI dan Antoinette bukan satu-satunya mangsa Revolusi Perancis. Lebih ramai m4ti di tangan mesin gilotin dan Perancis terus mengalami ketidakstabilan sebelum ia akhirnya stabil di bawah penguasaan Napoleon.

Mungkin golongan-golongan T20 yang memperlekehkan marhaen B40 ini memiliki sindrom yang dimiliki oleh Antoinette. Ada yang lahir terus di atas dulang emas. Ayahnya orang kaya berpangkat Dato’. Cakap Melayu pun sampai nak kena buat “speak Malay Challenge” menunjukkan betapa pekatnya dia dilahirkan dalam kelompok “Bangsar Bubble.” Tidak memahami realiti pada marhaen ini mungkin mewujudkan delusi yang sama seperti Antoinette.

Tapi yang lebih menyedihkan, kewujudan artis yang asalnya dulu pon golongan B40 pon terjangkit virus Marie Antoinette. Langsung tidak ada empati pada golongan B40, malah turut menuntut kelas istimewa untuk mereka pada waktu krisis sebegini kepada kerjaan.

Dan orang-orang kaya, bangsawan dan raja-raja yang lupa diri pada zaman Marie Antoinette ini dibadai oleh revolusi Perancis. Rakyat yang jadi gila dek kelaparan menghukum mereka pada setiap pisau Gulloteine tajam, membiarkan kepala mereka bergolek jatuh.


Apakah Itu Kitaran Batu?

Ilmu geologi adalah ilmu sains yang berfokus kepada aktiviti Bumi, kajian dan proses batu dihasilkan mengikuti perubahan masa. Ilmu ini juga terpakai bagi mengkaji mana-mana planet dan satelit semula jadi seperti Marikh atau Bulan. Selain kajian batu, sistem hidrologi, dan kajian atmosfera juga termasuk dalam ilmu geologi. Sebagai seorang penulis yang pernah belajar mengenai ilmu geologi ini, adalah penting untuk saya berkongsi ilmu ini bukan sekadar memandaikan masyarakat, ia juga sebagai usaha untuk masyarakat mengenali lebih dekat terhadap Bumi sekaligus meningkatkan kefahaman akan aktiviti Bumi tercinta ini.

Baik. Untuk artikel ini, saya bentangkan tentang Kitaran Batu. Kitaran Batu adalah sebuah kitaran tentang pemprosesan dan penghasilan pelbagai jenis batu yang wujud di muka dan perut Bumi. Kitaran ini lambat tempoh masanya, bertahun-tahun lamanya bagi menghasilkan seketul batu yang terdiri daripada pelbagai mineral. Bagi memahami kitaran ini, ada 3 kelas batu yang harus kita kenali (boleh rujuk Gambar 1 bagi memahami lebih jelas):

Batu Sedimen adalah sejenis batu yang terhasil daripada pemampatan (compaction) dan pemendapan (deposition) sedimen. Sedimen pula adalah partikel-partikel batu dan mineral yang terhasil dari penghakisan (erosion) dan proses luluhawa (weathering) dari tanah tinggi, bukit, dan gunung.

Batu Sedimen biasanya hadir di persisiran pantai atau dasar laut kerana penghasilan batu tersebut memerlukan proses pemendapan yang mana proses tu hanya berlaku di kawasan berair.

Contoh batu: Batu Pasir (Sandstone). Batu Pasir adalah sejenis batu sedimen yang terdiri daripada partikel pasir dan serpihan batu seperti quartz.Qquartz atau feldspar (ia semacam partikel kaca atau silika) wujud dalam batu pasir kerana partikel ini adalah tahan dari sebarang proses luluhawa di muka Bumi. Warna batu ini kebanyakannya terdiri daripada perang, kuning, merah, kelabu, merah jambu, putih, dan hitam.

Batu Metamorf adalah batu yang terhasil di perut Bumi akibat proses tekanan dan perubahan suhu tinggi (heat and pressure) terhadap batuan asal seperti batu sedimen. Senang kata, penjelmaan batu dari batu asal kepada batu baru.

Contoh batu: Quartzite, batu metamorf yang terhasil dari batu pasir yang mengalami tekanan dan perubahan suhu. Beza antara quartzite dan batu pasir adalah quartzite kaya dengan partikel silica dan lebih keras berbanding batu pasir yang mudah rapuh. Warna kebiasaan batu ini adalah kelabu namun batu ini juga wujud dalam warna merah jambu dan merah kerana kehadiran jumlah elemen besi seperti iron oxide (Fe2O3).

Batu Igneous adalah batu yang terhasil dari penyejukan (cooling) magma. Magma yang disejukkan cepat akan menghasilkan batu igneus intrusif (intrusive igneous rocks) manakala magma yang disejukkan lambat akan menghasilkan batu igneus ekstrusif (extrusive igneous rocks).

Batu igneus ekstrusif atau batu volkanik biasa ditemui di kawasan gunung berapi di mana lava mengeras membentuk sejenis batu. Manakala batu igneus intrusif atau batu plutonik hanya ditemui di kawasan berdekatan kerak Bumi.

Contoh batu volkanik: Batu Basalt, sejenis batu volkanik yang kaya dengan unsur magnesium dan besi. Batu basalt ini juga wujud dalam satelit semula jadi seperti Bulan. Lebih 90% daripada batu volkanik di Bumi terdiri daripada batu basalt. Batu basalt kekurangan partikel silica yang membolehkan lava cepat menyejuk.

Contoh batu plutonik: Batu Granite. Batu Granite terdiri dari bermacam-macam warna bergantung kepada jenis mineral yan g wujud dalam batu tersebut. Kata ‘granite’ dari kata bahasa Latin iaitu granum, bermaksud biji-bijian, sesuatu dengan batu granite yang mempunyai partikel mineral yang berbentuk biji-bijian. Batu granite telah manusia gunakan dalam industry pembinaan sejak dahulu lagi kerana kekerasannya selain mempunyai rupa yang menarik dengan gabungan warna dan partikel mineral.

Kitaran Batu berterusan apabila:

RUJUKAN:


Isu Linguistik: Proton Dan Bao Teng

Kalau kita ada “cultural intelligence” (keupayaan untuk memahami budaya asing) yang bagus, sebenarnya tiada apa pun yang perlu dikecoh pasal pertukaran nama “Proton” DALAM SEBUTAN BAHASA CINA daripada “Pu Teng” (普腾) kepada “Bao Teng” (宝腾).

Kejahilan membawa kepada kekeliruan, kekeliruan membawa kepada salah faham, salah faham membawa kepada ketakutan. Seperti orang Amerika yang kalau tengok orang menulis Arab je terus jadi paranoid, ingat orang tu “terrorist”.

Untuk kes Proton kali ini, hamba politik sekali lagi nak buat modal. Kononnya maruah negara tercalar dengan pertukaran nama Proton. Tapi hakikatnya nama Proton tak tukar, yang tukar cuma sebutannya dalam Bahasa Mandarin bagi tujuan pemasaran di China.

Pertama sekali, kita perlu faham konsep fonologi. Fonologi bermaksud setiap bangsa ada gaya sebutan bahasa tersendiri: orang Korea tak boleh sebut “f”, orang Arab tak boleh sebut “p”, orang Jepun kalau cakap mesti sekerat seketul (mesti berakhir dengan “-a”, “-e”, “-i”, “-o”, “-u”, tiada bunyi pengakhiran seperti “-ng” atau “-kh”, kecuali “n” dan “s/sh”), contohnya “download” jadi “daunrōdo” (ダウンロード), “recycle” jadi “risaikuru” (リサイクル). Astaga.

Fonologi Bahasa Mandarin tidak boleh menyebut perkataan “Proton” dengan sempurna, sama ada ia akan jadi “Pu-luo-teng” atau “Po-ruo-teng”. Tapi kedua-dua pun tak sesuai untuk mengalihkan istilah Proton, kerana Bahasa Cina (termasuk Bahasa Mandarin) merupakan bahasa “ideogram”, maksudnya, setiap bunyi dalam Bahasa Cina membawa maksud spesifik. “Pu-luo-teng” atau “Po-ruo-teng” tidak sesuai untuk memasarkan sesuatu jenama kerana bunyinya terlalu pelik dan asing bagi audiens penutur Bahasa Cina. Jadi mereka perlu mengalihbahasakan perkataan Proton kepada perkataan yang lebih berbunyi Bahasa Cina.

Di China dan Taiwan, Microsoft dialihkan mengikut maksudnya jadi “Wei-Ruan” (微软) dalam Bahasa Cina (“wei” bermaksud micro, “ruan” bermaksud soft), Google jadi Gu-Ge (谷歌). “Gu” bermaksud bijirin, “ge” bermaksud lagu, “lagu bijirin”. Tak make sense tapi janji orang Cina faham.

Kedua, tradisi Cina China menitikberat penggunaan nama yang memberi maksud yang bagus. Perkataan “Pu Teng” telah diguna sekian lama di kalangan media Cina tempatan. “Pu” bermaksud “biasa”, “Teng” bermaksud “terbang”. Bagi orang Cina Malaysia, perkataan “Pu Teng” tak menjadi isu kerana orang Cina Malaysia kalau nak jual beli Proton sebut je Proton.

Tapi bagi orang Cina China, mereka bertutur dan berurus niaga dalam Bahasa Mandarin, dan “Pu Teng” tidak membawa maksud yang positif. Terbang biasa-biasa baik tak perlu terbang. Jadi perkataan “Pu” digantikan dengan “Bao” yang membawa maksud “khazanah”, dan ia juga mengingatkan orang ramai tentang jenama BMW (disebut sebagai “Bao Ma” / 宝马 dalam Bahasa Mandarin). Pertukaran nama hanya strategi pemasaran, tidak sesekali merosakkan jenama negara Malaysia.

Satu lagi jenama di bawah Geely, Volvo disebut sebagai “Wo-Er-Wo” (沃尔沃) di China, tapi satu dunia tetap panggil ia sebagai Volvo.

Satu lagi contoh yang berkaitan, dulu Terengganu disebut “Ding-Jia-Nu” (丁加奴) oleh media Cina tempatan. Tapi lama-kelamaan orang perasan istilah tersebut tidak membawa maksud yang baik (“Ding” bermaksud orang suruhan, “Nu” bermaksud hamba), jadi mereka menukarnya kepada “Deng-Jia-Lou” (登嘉楼) yang bermaksud “menaiki tangga cemerlang”.

So, korang ni boleh get a life tak. Benda macam ni pun nak kecoh. Kalau tak tau, belajar, bukan menyebar fitnah.


Palestin Adalah Negara Ciptaan Arab?

Pertikaian mengenai Negara Palestin dan Israel menjadi isu yang tidak pernah selesai, sejak zaman penaklukan Rom, Parsi, Rom Timur sehinggalah ke zaman Khalifah Umar Al-Khattab menjadi Khalifah islam yang kedua. Malahan, konflik di kawasan yang sempit ini, sebesar lebih kurang 20,000 km2 atau saiznya lebih kurang sebesar Negeri Perak dan Kedah sahaja berlarutan di zaman Bani Umayyah, Abbasiyyah, Fatimiah Mesir, Turki Seljuk membawa kepada penaklukan berdarah dan berpanjangan tentera-tentera salib, ditawan kembali oleh Salahuddin Al-Ayyubi, dijadikan sebahagian daripada Empayar Turki Uthmaniah dan menjadi Kawasan Mandat British selepas Perang dunia Pertama, iaitu selepas kehancuran sistem Khalifah Turki Uthmaniah di bawah Gerakan Pemuda Turki

Mutakhir ini, banyak sekali artikel dan klip-klip baharu di media sosial yang dimuat naik oleh pihak Zionis yang menafikan kewujudan Palestin sebagai sebuah negara. Kebanyakan mereka memainkan perang saraf dengan mencuba memanipulasikan sejarah di tanah Levant tersebut dengan menyatakan bahawa Palestin tidak wujud, ia adalah sekeping tanah yang menjadi hak milik Syria, Jordan dan Lebanon serta British pula memainkan peranan untuk mewujudkan Negara Israel yang sah selepas Deklarasi Balfour 1917. Selain itu, tuan tanah di kawasan Palestin pula giat menjual tanah kepada Orang Yahudi dengan harga yang tinggi.

Selain itu, wujud pula tanggapan bahawa kawasan Palestin kosong tidak berpenghuni menurut laporan beberapa pegawai kolonial yang berkunjung di Kawasan Gurun (dah namanya gurun, memanglah kurang orang) Negev dan sekitarnya pada kurun ke-19 M, dan anggapan bahawa Empayar Turki Uthmaniah membawa orang Arab islam beramai-ramai pada kurun ke-19M. Anggapan-anggapan ini menjadi perang saraf yang berpanjangan di medsos menyebabkan terdapat segelintir umat manusia di seluruh dunia yang menyokong Israel dan menentang Palestin disebabkan anggapan-anggapan dan perang saraf ini. Ditambah pula klip rencana yang memaparkan bahawa orang Arab menolak 5 perjanjian damai penubuhan negara Palestin yang dipersetujui oleh Israel tetapi ditentang oleh Orang Arab. Semua rencana dan video perang saraf ini boleh dicari dan dilihat di Saluran You tube. Apa yang lebih dikesalkan lagi, terdapat juga segelintir umat islam dan orang Malaysia yang menyokong Israel, walaupun Negara kita sehingga ke hari ini tidak pernah mengiktiraf Israel sebagai sebuah negara yang sah.

Sebenarnya, sejarah negara Palestin bukanlah sebuah istilah baharu yang diciptakan oleh Rom atau Arab.

Palestin adalah nama asal sebuah negara yang terletak di pinggir laut Mediterranean iaitu di antara Semenanjung Gaza sehinggalah ke pinggir Sungai Yarqon. Nama negara mereka ialah Negara Philistia dan bangsa mereka bergelar bangsa Philistine. Kewujudan Negara Philistia ini tertera di dalam Kitab Taurat (Perjanjian lama), menafikan bahawa Palestin adalah suatu terma yang baharu. Malahan, bangsa Philistine ini telah wujud dalam sejarah apabila raja mereka yang dipanggil Jalut (Goliath) diperangi oleh bani Israel di bawah kepimpinan Thalut (Saul) dan kemenangan berpihak kepada pihak Thalut.

Akhirnya, bangsa Philistine ini dikalahkan setelah Nabi Daud a.s. berjaya membunuh Jalut (Goliath) dan penubuhan Negara Israel Raya yang pertama diasaskan oleh Thalut (Saul) ini. Sebelumnya, Bani Israel ini adalah bangsa yang tidak bernegara di tanah Levant. Mereka tertakluk di bawah kekuasaan Bangsa Kanaan, iaitu bangsa asal sebelum Bani Israel berkembang daripada jalur keturunan Nabi Ibrahim a.s.

Sebelumnya, Bani Israel ini adalah bangsa yang tidak bernegara di tanah Levant. Mereka tertakluk di bawah kekuasaan Bangsa Kanaan, iaitu bangsa asal sebelum Bani Israel berkembang daripada jalur keturunan Nabi Ibrahim a.s. dan Nabi Ishak a.s. Nabi-nabi Allah ini diutuskan kepada Kaum Kanaan dan Mesir Purba, yang mana kaum Kanaan ini ialah bangsa Semitik yang sangat hampir dengan Bani Israel.

Setelah itu, anak-anak Nabi Yaakub a.s. berkembang menjadi bangsa Yahudi hari ini, iaitu melalui 12 kaum Yahudi. Semasa zaman Nabi Yusuf a.s., Bani Israel melalui abang-abangnya (yang pernah cuba membunuh Nabi Yusuf a.s. dengan meninggalkan baginda dalam sumur) mendapat sebuah Negeri di Mesir yang bernama Negeri Goshen. Namun, semasa Pemerintahan Firaun Ramses yang kejam di zaman Nabi Musa a.s., Bani Israel ini dijadikan golongan hamba kepada bangsa Hiksos Mesir

Setelah gagal dalam misi dakwah baginda terhadap Firaun yang kejam tersebut, Nabi Musa a.s. membawa kaumnya dari Goshen ke Semenanjung Sinai yang sangat panas terik. Walaubagaimanapun, mereka tetap dikejar oleh Firaun dan bala tenteranya menyebabkan semua bangsa yahudi bergegas ke Etham. Dari Etham, mereka tidak terus ke Kanaan, mungkin kerana Firaun telah mengarahkan penutupan laluan utama ke Kanaan, menyebabkan Nabi Musa a.s. terpaksa ke arah Selatan dan dengan panduan Allah, mereka menyeberangi Teluk Aqabah ke Jabal Lawz iaitu Gunung Thursina di zaman Nabi Musa a.s., yang terletak di Negara Midian, negara mertua Nabi Musa a.s. iaitu Nabi Syuaib a.s.

Oleh yang demikian, pendapat Yahudi bahawa Negara Israel adalah negara asal mereka setelah berhijrah (exodus) dari Mesir adalah tidak tepat, malahan mereka pula tersesat dengan mengikuti Samiri menyembah lembu emas setelah Nabi Musa pergi ke arah kanan Gunung Thursina untuk menerima Kitab Taurat daripada Allah s.w.t. Banyak bukti arkeologi dan geografi yang menunjukkan perjalanan Nabi Musa a.s. dan kaumnya terletak di Jabal Lawz yang terletak di Arab Saudi pada hari ini.

Namun begitu, apabila Nabi Musa a.s. diperintahkan oleh Allah s.w.t untuk memasuki Baitul Maqdis, tanah nenek moyang mereka melalui Nabi Yaakub a.s. dan Nabi Ishak a.s. yang telah dikuasai oleh Kerajaan Amalekite, kaum Nabatea (Arab) yang gagah perkasa dan suka berperang, lalu mereka disesatkan oleh Allah swt di gurun Tih yang terletak di Semenanjung Sinai. Bangsa gasar yang ditakuti oleh orang yahudi ini ialah bangsa Amalekites yang hidup secara nomad di Gurun Negev dan Semenanjung Sinai. Oleh yang demikian, bangsa Yahudi sejak zaman Nabi Musa a.s. lagi telah mungkir terhadap perjuangan di Tanah Suci yang dijanjikan kepada mereka, menyebabkan mereka hilang hak terhadap Baitul Maqdis.

Berlainan pula dengan bangsa Philistine, sebuah bangsa maritim yang berasal dari dari Asia Minor (Turki). Philistine bermaksud orang laut, dan tradisi maritimnya berkemungkinan setaraf dengan Pheonician (Kanaan) dan kehadiran mereka di Pantai Semenanjung Gaza sehingga ke Sungai Yarqon bermula sejak kurun ke-12 SM, sebelum kehadiran Yahudi di zaman Raja Thalut lagi. Kaum Philistine ini bertembung dengan Kaum Amalekite semasa kehadiran mereka menyebabkan berlaku pertindihan kuasa di Wilayah yang diduduki mereka.

Sehingga kini, tiada rekod mengenai bahasa Philistine tetapi penamaan tempat dan Tuhan mereka mempunyai pengaruh bahasa semitik, berkemungkinan Bangsa Philistine ini adalah keturunan Nabi Ibrahim a.s. dengan Kethurah yang bertebaran ke Laut Aegean dan menganut fahaman agama dari Asia Minor, sebelum membawanya kembali ke Philistia. Oleh itu, Philistine juga adalah bangsa yang asli di Tanah Levant bersama-sama dengan bangsa Semitik yang lain seperti Amalekite, Nabatae dan Kanaan. Mereka ini adalah bapa kepada bangsa-bangsa yang wujud di Tanah Levant pada hari ini, iaitu Bangsa Arab Syam atau Suriah. Bangsa Amalekite pula dikatakan wujud sebelum zaman Nabi Ibrahim a.s. lagi.

Palestin bukanlah bangsa ciptaan, malah mereka telah wujud sejak kurun ke-12 SM lagi di tanah Levant. Semasa zaman pemerintahan Nabi Daud a.s. dan Nabi Sulaiman a.s., Philistine dan Pheonician adalah dua negara yang merdeka dan tidak termasuk di bawah pengaruh kerajaan Nabi Sulaiman a.s. Namun, selepas kewafatan Nabi Sulaiman, kerajaan Israel terpecah dua selepas 10 kaum Yahudi tidak menerima kepimpinan Rehoboam, anakanda Nabi Sulaiman a.s. sebagai Raja mereka.

Rehoboam memerintah kerajaan yang bernama Judah, manakala 10 kaum yang lain memilih memisahkan wilayah mereka di Utara dengan nama Kerajaan Israel dan melantik Jeroboam sebagai raja. Mereka menjadi ingkar dan mula menyembah berhala menyebabkan Allah swt mengutuskan Nabi Ilyas dan Ilyasa’ kepada mereka. Namun keingkaran kerajaan Israel ini menyebabkan datangnya bala bencana dalam bentuk perang saudara antara Judah dan Israel, pencerobohan dan menjadi Vasal Mesir, dijajah oleh Assyria dan Neo-Babilonia.

Kerajaan Israel Utara berakhir dengan penaklukan Shalmanesser dari Assyria dan Kaum Yahudi diangkut ke Assyria oleh Raja Sargon II. Kerajaan Judah pula berakhir dengan penaklukan Nebuchadnezzar II dari Babylon dengan Rajanya diangkut ke Babylon, hidup dalam buangan dan Baitul Maqdis dimusnahkan oleh orang Babylon. Maka, pemilikan kerajaan milik Raja Daud dan Sulaiman sebenarnya telah terputus sejak abad ke-6 SM lagi dengan berakhirnya kedua-dua kerajaan warisan Nabi Sulaiman ini dan bangsanya diangkut sebagai hamba di kedua-dua empayar tersebut.

Namun, Philistia kekal wujud sebagai negara yang merdeka, menjadi vassal kepada Assyria, mahupun dijajah oleh Assyria mahupun Neo-babylonia. Namun, mereka kekal berada di Wilayah Philistia sehingga ke zaman Greek, dan Greek menamakan mereka sebagai Palaistine atau palestina, yang mana di zaman Greek kuno, seluruh wilayah di antara Lembah Barat Sungai Jordan sehingga ke tebing Pantai Philistia digelar Palaestine dan akhirnya menjadi Palestine semasa penaklukan Rom.

Tiada rekod Philistia dimusnahkan, malahan Rom menggantikan nama Kerajaan Judah kedua di bawah pemerintahan dinasti Hasmonean dan Herodia dengan nama Syria Palaestina kerana benci dengan Yahudi yang mula melampaui batas di zaman Emperor Hadrian. Istilah Palestin merujuk kepada wilayah geografi di Tanah Levant tersebut, yang mana ia bukan sahaja merujuk kepada suatu bangsa, malahan ia merujuk kepada suatu tempat.

Palestin adalah sebuah kawasan geografi yang merangkumi pelbagai etnik dan budaya, yang mana terdapat tempat suci bagi ketiga-tiga agama samawi iaitu Islam, Kristian dan Judaism. Justeru itu, semasa mahu membentuk Negara mereka pada Tahun 1948, Israel pernah mencalonkan nama Palestin sebagai nama negara mereka, namun ia tertolak kerana takut tersilap tafsir antara negara yahudi dengan negara Palestin yang sememangnya ada di situ.

Israel pula adalah nama negara bangsa yang baharu diwujudkan semula oleh Pergerakan Nasionalis Yahudi yang bernama Zionisme, manakala Palestin pula sememangnya nama geografi yang telah digunakan untuk merujuk kawasan tersebut sejak zaman Assyria menjajah Tanah Levant, dikenali juga oleh Empayar Neo-Babilonia, dan secara rasminya seluruh kawasan tersebut dipanggil Palaestine oleh Greek dan dinasti-dinasti Hellenistik yang menguasai tanah mereka seperti Dinasti Ptolemy dan Seleucid. Walaupun Negara Judah dibangkitkan kembali oleh Cyrus The Great semasa Parsi menguasai seluruh Tanah Levant dan Haikal Judah dibina semula, namun ia bersifat sementara dan hanya ditadbir oleh Paderi tertinggi atau Nabi-nabi dalam konteks agama sahaja.

Pada kurun ke-5 SM, Herodotus, dalam karya agungnya The Histories mengelaskan Palaistine sebagai Daerah dalam Syria, terbentang di antara Mesir dan Pheonicia dan Syria ialah Wilayah Satrap yang dikuasai oleh Dinasti Ptolemy dan seterusnya Dinasti Seleucid, selepas kemangkatan Raja Iskandar Yang Agung. Aristotle pula menyatakan bahawa terdapat sebuah Tasik dalam Palaistine, yang mana semua benda terapung dan ikan pun tidak boleh di dalamnya, airnya sangat pahit dan masin. Tasik ini dikenalpasti sebagai Laut Mati.

Jelaslah, pada zaman dahulu, Palestin adalah wilayah negara yang berdaulat dan diperakui oleh Kerajaan Yunani sebagai kuasa dunia ketika itu. Walaupun negara Israel dan Judah pernah berdiri dalam Wilayah Palestin, namun ia bukanlah sebuah kerajaan yang lama bertahan. Kegemilangan Kerajaan Yahudi tersebut hanya menyinar di Zaman Para Nabi menjadi Raja mereka iaitu Nabi Daud a.s. dan Nabi Sulaiman a.s.